An aviel hervez Sant Lukaz - Traduction H. Danielou - Le Diocèse de Quimper et Léon\nAccueil - Foi et culture bretonne – FEIZ - Ar pevar Aviel – Les 4 Evangiles en breton - An aviel hervez Sant Vaze – Traduction H. Danielou - An aviel hervez Sant Lukaz – Traduction H. Danielou\nAn aviel hervez Sant Lukaz – Traduction H. Danielou\nEur vouez en dezerz\n1 Er bloavez pemzeg euz gouarnamant Tiber Sezar, Pons-Pilat o veza gouarnour Bro-Jude, Herodez tetrark Bro-Halile, Filip e vreur tetrark Bro-Iture ha Trakonid, ha Lizaniaz tetrark Bro-Abilen, 2 e amzer ar beleg-meur Annaz ha Kaifaz, e teu komz Doue da Yann, mab Zakari, er goueleh.\n3 Dond a ra tro-dro bro ar Stèr-Jourdan hag embann eur vadeziant a binijenn evid pardon ar pehejou, 4 evel m’eo skrivet e leor komzou Izai, ar profet : « Eur vouez ! Eun den o krial er goueleh : kempennit hent an Aotrou, eünnait e wenojennou ! 5 Pep stankenn a vo leuniet, peb menez ha pep tuchenn a vo izelleet ; eünneet e vo an heñchou kamm ha kompezet ar re rust. 6 Ha pep den a welo silvidigez Doue. »\n7 Lavared a ree eta d’ar boblad-tud a zeue da veza badezet gantañ : « Gouenn naered, piou e-neus desket deoh tehed dirag ar gounnar o tond ? 8 Roit frouez hag a ziskouezo eo gwir ho keuz. Ha na grogit ket da lavared en ho kalonou : “Abraham eo on-eus da dad”. Rag lavared a ran deoh e hell Doue, euz ar vein-mañ, sevel mibien da Abraham. 9 Bez’ ema dija ar vouhal e troad ar wezenn ha peb gwezenn na ro ket frouez mad a zo trohet ha taolet en tan. »\n10 Ar boblad-tud a houlenne digantañ : « Petra, emezo, a raim-ni ? » 11 Respont a ra en eur lavared dezo : « An hini e-neus diou zae a roio unan d’an hini n’e-neus nikun. An hini e-neus boued a raio kemend-all ». 12 Dond a ra publikaned zoken da veza badezet. Lavared a reont dezañ : « Mestr, petra a raim-ni ? » 13 Eñ a respont dezo : « Na gemerit netra ouspenn ar pez a zo bet gourhemennet deoh ». 14 Tud euz an arme a houlenn digantañ : « Ha ni, emezo, petra a raim ? » Respont a ra dezo : « Na heskinit den ebed. Na laerit netra. Tremenit gand ho pae hepken ».\n15 Ar bobl a zo en gortoz ha pep hini a ra prederiadennou en e galon, diwar-benn Yann : « Ha ma vefe hemañ ar Mesi ? » 16 Respont a ra Yann ha lavared d’an oll : « Me a vadez ahanoh en dour. Med dond a ra unan kreñvoh egedon. Ne veritan ket dilasa lerenn e votou. Ho padezi a ray-eñ er Spered Santel hag en tan. 17 Setu m’ema gantañ ar bal-wenta en e zorn, evid nêtaad e leur da vad, ha dastum an ed en e hrignol. Med ar pell a vo devet gantañ en eun tan na varvo ket ». 18 Gand kalz prezegennou all, eh embann eta ar helou mad d’ar bobl.\n19 Rebechou a ra da Herodez, an tetrak, en abeg da Herodiadez, gwreg e vreur, hag, ouspenn an oll draou fall e-neus greet, 20 e ra c’hoaz Herodez kement-mañ, dreist pep tra all : lakaad Yann er prizon.\nJezuz a zo badezet\n21 Hogen, bet badezet ar bobl a-bez, ema Jezuz o pedi, goude beza bet badezet ive ; ha digoret eo an neñv. 22 Diskenn a ra ar Spered Santel warnañ, dindan eur stumm korveg, evel eur goulm. Ha dond a ra eur vouez euz an neñv : « Te eo ma mab ; me am-eus da hanet hirio ».\nMab Adam, mab Doue\n23 Ha Jezuz, pa grog gand e labour-prezeg, e-neus war-dro tregont vloaz. Mab eo, hervez ar pez a greder, da Jozef, mab Heli, 24 mab Matat, mab Levi, mab Melki, mab Yanni, mab Jozef, 25 mab Matatiaz, mab Amoz, mab Nahoum, mab Ezli, mab Nagai, 26 mab Maaz, mab Matatiaz, mab Semei, mab Jozeg, mab Yoda, 27 mab Yoanan, mab Reza, mab Zorobabel, mab Salatiel, mab Neri, 28 mab Melki, mab Addi, mab Kozam, mab Elmadam, mab Êr, 29 mab Jezuz, mab Eliezer ; mab Jorim, mab Matat, mab Levi, 30 mab Simeon, Mab Youda, mab Jozef, mab Jonam, mab Eliakim, 31 mab Melea, mab Menna, mab Mataza, mab Nazam, mab David, 32 mab Jese, mab Yobed, mab Booz, mab Sala, mab Naason, 33 mab Aminadab, mab Admin, mab Ama, mab Ezron, mab Farez, mab Youna, 34 mab Jakob, mab Izaag, mab Abraham, mab Tera, mab Nahor, 35 mab Sarouk, mab Ragan, mab Falek, mab Eber, mab Sala, 36 mab Kainam, mab Arfakaad, mab Sem, mab Noe, mab Lamek, 37 mab Matuzalem, mab Enok, mab Jaret, mab Malaleel, mab Kainam, 38 mab Enoz, mab Set, mab Adam, mab Doue.\n1 Leun gand ar Spered-Santel, e teu Jezuz en-dro euz ar Stèr-Jourdan. Kaset eo gand ar Spered 2 d’ar goueleh ha tentet gand an diaoul, e-pad daou-ugent devez. Ne zebr netra en deiziou-ze ha, pa ’z int echu, e-neus naon.\nTentel gand an diaoul\n3 An diaoul a lavar dezañ : « Ma ’z out-te mab Doue, lavar d’ar mên-mañ dond da veza bara ». 4 Respont a ra Jezuz : « Skrivet eo : “N’eo ket diwar ar bara hepken e vevo an den” ».\n5 Kas a ra anezañ uhelloh ha diskouez dezañ rouanteleziou ar bed-oll, en eur berr amzer. 6 An diaoul a lavar dezañ : « Dit e roin ar galloud war an oll vroiou-ze gand o gloar, rag din eo bet roet hag he roan d’an neb a fell din. 7 Evidout-te eta, ma stouez dirazon, dit e vo, en he fez ». 8 Respont a ra Jezuz dezañ : « Skrivet eo, emezañ : “Stoui a ri dirag an Aotrou da Zoue hag eñ eo an hini nemetañ a adori” ».\n9 Kas a ra anezañ da Jeruzalem, e lakaad war lein an templ ha lavared dezañ : « Ma ’z out mab Doue, en em daol ahann d’an traoñ. 10 Rag skrivet eo : “D’e êlez e roio an urz da ziwall ahanout, 11 ha gand o zaouarn e savint ahanout gand aon na stokfes da droad ouz eur mên” ». 12 Respont a ra Jezuz : « Skrivet eo : “Ne denti ket an Aotrou da Zoue” ».\n13 Echu gantañ peb amprouenn, e pella an diaoul dioutañ, evid eur mare. 14 Dond a ra Jezuz en-dro da Vro-Halile, dindan galloud ar Spered. E vrud a red dre ar vro tro-dro. 15 Kelenn a ree en o zinagogennou ha meulet e oa gand an oll.\nJezuz o tond en-dro da Nazared\n16 Dond a ra da Nazared, al leh m’eo bet savet ennañ. Evel m’eo boazet, ez a d’ar zinagogenn da zeiz ar zabad, ha sevel a ra evid lenn. 17 Roet eo dezañ leor ar profet Izai. Dibuna a ra al leor ha kavoud ar pennad m’eo skrivet ennañ : 18 « Spered an Aotrou a zo warnon, peogwir e-neus ma olevet, evid embann ar helou mad d’ar beorien. Kaset e-neus ahanon evid kemenn d’ar brizonidi ez int dijadennet, d’an dull dall ez int sklêrijennet, 19 evid degas ar re wasket war-zu an dieubidigez, hag evid embann eur bloavez a zegemer a-berz an Aotrou. »\n20 Puna a ra al leor, henn roi d’ar zervicher hag azeza. Troet eo war-zu ennañ daoulagad peb unan er zinagogenn. 21 Krogi a ra da lavared dezo : « Hirio, eo deut da wir ar skrid-se, evid ho tiouskouarn ». 22 An oll a ro testeni dezañ. Souezet int gand ar homzou a hras o tond euz e henou.\nDen ebed n’eo profet en e vro\n23 Lavared a reent : « Bez’ eo-eñ mab Jozef, neketa ? Hennez ! ». Hag eñ a lavar dezo : « Sur e lavarot din ar barabolenn-mañ : “Medisin, en em bare, te da-unan ! Pep tra on-eus klevet hag a zo c’hoarvezet e Kafarnaom, henn gra amañ, en da vro”. »\n24 Med lavared a ra : « Amen, bez’ e lavaran deoh : ne vez degemeret profet ebed en e vro. 25 E gwirionez e lavaran deoh : bez’ e oa kalz intañvezed e Bro-Izrael, e amzer Eliaz , pa oa serret an oabl e-pad tri bloaz ha c’hweh miz, ken na oa eur gernez vraz war an douar a-bez. 26 Ha da nikun anezo ne oa kaset Eliaz, med kentoh da Zarepta e-kichenn Sidon, da di eun intañvez. 27 Ha bez’ e oa kalz tud lor e Bro-Izrael e amzer ar profet Elize. He ne oa glanneet nikun anezo, med kentoh Naaman, ar Ziriad ».\n28 Leun a gounnar int oll, er zinagogenn, o kleved kement-se. 29 Sevel a reont, e gas er-mêz euz kêr ha e zegas ganto beteg torr ar menez m’eo savet o hêr warnañ, evid e daoler d’an traoñ. 30 Eñ a-vad a dremen en o zouez hag a ya kuit.\nE sinagogennn Kafarnaom\n31 Diskenn a ra da Gafarnaom, eur gêr euz ar Galile. O helenn a ree d’an deveziou-sabad. 32 Skoet e oant gand e gelennadurez, rag leun a halloud e oa e gomzou. 33 Ha setu, er zinagogenn, eun den hag a zo ennañ spered eun diaoul dihlan. Krial a ra a vouez kreñv : 34 « A ! Petra ’zo etrezom-ni ha te, Jezuz a Nazared ? Deut out da gas ahanom da goll ! Gouzoud a ran piou out-te : sant Doue ! »\n35 Jezuz e hourdrouz, en eur lavared : « Ro peoh ! Deus er-mêz ha pella dioutañ ! » An diaoul e daol d’an douar, e-kreiz an dud, hag a ya kuit dioutañ, heb ober droug ebed dezañ. 36 Ha spontet int oll. Komz a reent an eil d’egile, en eur lavared : « Pebez komz, homañ ! Gand pebez beli ha galloud e hourhemenn d’ar sperejou dihlan, hag ar re-mañ a ya er-mêz ». 37 Ha gar brud diwar e benn en em skigne e peb leh tro-war-dro.\n38 Kuitaad a ra ar zinagogenn hag antreal e ti Simon. Gwasket e oa mamm-gaer Simon gand eun derzienn vraz. E hedi a reont eviti. 39 Stoui a ra-eñ a-uh dezi ha gourdrouz an derzienn : homañ a ya kuit diouti. Sevel a ra-hi dioustu hag o zervicha a ree.\n40 Da vare ar huz-heol, e teue an oll re o-doa klañvourien gand bep seurt poaniou d’o has davetañ. Eñ a lakee e zaouarn war bep hini anezo hag o faree. 41 Euz kalz anezo e teue ive an diaouled er-mêz hag e lavarent en eur huchal : « Te a zo mab Doue ! » O gourdrouz a ra ha ne fell ket dezañ o lezel da gomz, rag gouzoud a reont eo-eñ ar Mesi.\nPrezegenn er zinagogenn\n42 Deut goulou-deiz, ema-eñ er-mêz hag ez a d’eul leh digenvez. E glask a ra ar boblad-tud ha dond beteg ennañ. Warnañ e talhont, evid na ’z aio ket kuit diouz o bro. 43 Eñ a lavar dezo : « D’ar hêriou all ive e rankan kemenn kelou mad rouantelez Doue : evid-se eo on bet kaset ». 44 Ha prezeg a ree e sinagogennou Bro-Jude.\n1 P’e-neus Jezuz echuet kas an oll gomzou-ze beteg diouskouarn ar bobl, ez a tre da Gafarnaom. 2 Eur hantener e-noa eur mevel a yee fall hag a oa war-nez mervel : kalz istim e-noa evitañ. 3 Kleved a ra ano euz Jezuz ha kas davetañ eun nebeud pennou-braz a-douez ar Juzevien, da houlenn digantañ dond da zavetei e vevel. 4 Erruet e-kichenn Jezuz, e aspedont stard, en eur lavared : « An den-ze a verit e rafes an dra-ze evitañ ,5 rag kared a ra or broad hag eñ eo e-neus savet ar zinagogenn. »\n6 Jezuz a ya ganto ha n’ema ket pell diouz an ti pa gas ar hantener mignoned da lavared dezañ : « Aotrou ! Arabad deoh en em skuiza, rag ne veritan ket e teufes dindan ma zoenn.7 Evel-se n’am-eus ket kavet, me ma-unan, beza din da vond beteg ennout. Med lavar eur ger hepken, evid ma vo pareet ma mevel. 8 Rag me, hag a zo dindan galloud unan all, am-eus soudarded dindannon. Lavared a ran da unan : “Kerz” hag ez a. Da unan all : “Deus” hag e teu. Ha d’am mevel : “Gra an dra-mañ” hag henn ober a ra. ». 9 O kleved ar homzou-ze, e chom Jezuz barnet. Troi a ra war-zu ar boblad-tud : « Me a lavar deoh, emezañ, e Izrael zoken, n’am-eus ket kavet seurt feiz. » 10 O tond en-dro d’ar gêr, e kav ar gannaded ar mevel pareet.\nMab intanvez Naim\n11 Hogen, goude-ze ez a d’eur gêr anvet Naim. E ziskibien hag eur bern tud a ra hent gantañ. 12 Tost ema da zor-kêr ha setu ma touged d’an douar eun den maro, mab nemetañ d’e vamm, ha homañ a oa intañvez. Eur boblad-tud euz kêr, niveruz a-walh, a oa ganti. 13 Ouz he gweled, eo an Aotrou glaharet eviti, e don e galon, hag e lavar dezi : « Na ouel ket ken. »\n14 Tostaad a ra ha touch ar hravaz : an dougerien a jom a-zav. Lavared a ra-eñ : « Paotr yaouank, me a lavar dit : sav ! » 15 An hini maro a zav, a jom azezet hag a grog da gomz. Roet eo d’e vamm gand Jezuz. 16 An aon a grog enno oll, ha renta a reont gloar da Zoue, en eur lavared : « Eur profet braz a zo savet en on touez. Doue e-neus bizitet e bobl. » 17 Ar homzou-ze, diwar e benn, a red dre Vro-Jude a-bez ha penn-da-benn ar broiou tro-dro.\n18 Kelou a zo kaset da Yann, gand e ziskibien, diwar-benn an oll draou-ze. Gelver a ra Yann daou anezo 19 hag o has war-zu an Aotrou da lavared dezañ : « Daoust ha te eo an hini o tond, pe red eo gortoz unan all ? » 20 Dond a ra an daou zen beteg ennañ, en eur lavared : « Yann-Vadezour or has davedout da houlenn : “Daoust ha te eo an hini o tond, pe red eo gortoz unan all ?” » 21 D’an eur-ze e ro-eñ ar pare da galz tud, diouz o hleñvejou, diouz an drougou ouz o heskina, ha diouz ar sperejou fall. Da galz tud dall, e ro ar hras da weled. 22 Respont a ra dezo : « It, emezañ, da gemenn da Yann ar pez ho-peus gwelet ha klevet : tud dall a wel sklêr, re gamm a vale, tud lor a zo glan, ha tud bouzar a glev. Dihuni a ra tud maro, ha da beorien eo kemennet ar helou mad. 23 Eüruz an hini na vo ket gwall-skweriet abalamour din ! » 13\nJezuz o komz diwar-benn Yann\n24 Kannaded Yann a ya kuit. Ha krogi a ra Jezuz da gomz d’an dud diwar-benn Yann : « Piou oh-c’hwi eet da weled er goueleh ? Eur raosklenn hejet gand an avel ? 25 Med petra oh-c’hwi eet da weled ? Eun den gwisket gand dillad cheuh ? Setu m’ema e paleziou ar rouaned an dud a zo gwisket gand dillad cheuh hag en eun doare lorhuz. 26 Med petra oh eet da weled ? Eur profet ? Ya, hag e lavaran deoh, katz muioh eged eur profet. 27 Diwar e benn eo ez eus bet skrivet : “Setu ma kasan ma hannad dirag da zremm, kompeza a raio da hent dirazout”. 28 Lavared a ran deoh : e-touez ar re a zo ganet euz ar gwragez, n’eus ket brasoh eged Yann. Med ar bihanna e rouantelez Doue a zo brasoh egetañ. 29 AI bobl a-bez, ar bublikaned zoken, o-deus rentet justis da Zoue, o veza badezet dre vadeziant Yann. 30 Ar farizianed a-vad, hag an dud a lezenn o-deus diarbennet menoz Doue evito, dre jom heb beza badezet gantañ ».\nAr vugale war al leurgêr\n31 « Gand piou eta keñveria tud ar rummad-mañ ? Ouz piou int heñvel ? 32 Heñvel int ouz bugale azezet war al leurgêr, o huchal an eil re d’ar re all, en eur lavared : “C’hoariet on-eus fleüt evidoh ha n’ho-peus ket dañset. Kanet on-eus gwerziou ha n’ho-peus ket leñvet !” 33 Rag deuet eo Yann-Vadezour, heb debri bara nag eva gwin, hag e lavarit : “Eun diaoul a zo ennañ” ; 34 ha deuet eo mab an den, o tebri hag oh eva, hag e lavarit : “Setu amañ eun den lonteg hag eun ever gwin, eur mignon d’ar bublikaned ha d’ar beherien”. 35 Med reiz eo bet kavet ar Furnez gand heh oll vugale ».\nAr beherez e ti ar Jarizian\n36 « Unan euz ar farizianed e bed da zebri gantañ. Antreal a ra e ti ar farizian ha mond ouz taol. 37 Ha setu eur vaouez a oa e kêr, eur beherez, hag a glev ema-eñ ouz taol, e ti ar farizian. Degaset ganti eul lestr-alabastr, Jeun a louzou c’hwez-vad, 38 e teu a-dreñv Jezuz, e-harz e dreid, hag en em lak da ouela. Gand he daelou e krog da zoura e dreid ha d’o zehi gand he bleo ; ha goude beza poket dezo e-pad pell, e lak louzou c’hwez-vad warno. 39 O weled kement-mañ, e lavar ennañ e-unan ar farizian e-noa e bedet : « Hennez, ma vije bet eur profet, a ouezfe piou hag euz pe seurt eo ar vaouez o touch outañ, rag bez’ eo-hi eur beherez ». 40 Komz a ra Jezuz : « Simon, emezañ, eun dra am-eus da lavared dit ». Respont a ra : « Komz, mestr ! »\n41 – « Daou zleour o-doa ar memez kredour ; unan e-noa pemp kant diner a zle, egile hanter-kant. 42 Evel ma n’o-doa ket peadra evid restaol, e tilam o dle digand o daou. Evel-se, pehini anezo e garo ar muia ? » 43 Respont a ra Simon, en eur lavared : « Me ’zoñj din eo an hini a zo bet dilamet ar brasa dle digantañ ». Lavared a ra dezañ : « Mad az-peus barnet ». 44 O troi war-zu ar vaouez, e lavar Jezuz da Zimon : « Sell ouz ar vaouez-mañ : deuet on tre en da di ha n’az-peus ket roet dour din da walhi ma zreid. Hi he-deus douret ma zreid gand he daelou ha o zehet gand he bleo. 45 N’az-peus ket roet din eur pok. Hi n’he-deus ket paouezet, abaoe m’eo deut tre, da hirboka d’am zreid. 46 N’az-peus ket olevet ma fenn gand eoul. Hi he-deus olevet ma zreid gand louzou c’hwez-vad. 47 Evid kement-se, e lavaran dit, dilamet eo diganti he fehejou, ha kalz a zo anezo, peogwir he-deus-hi karet katz. An neb a-vad a vez dilamet nebeud digantañ, hennez a gar nebeud. 48 Ha lavared a ra dezi : « Dilamet eo da fehejou diganit ». 49 Ar gouvidi a-avad a grog da lavared an eil d’egile : « Piou eo hemañ hag a ya zoken beteg dilemel ar pehejou ». 50 Lavared a ra d’ar vaouez : « Gand da feiz out bet saveteet. Kerz e peoh ».\n19 Erruoud a ra e vamm hag e vreudeur davetañ. Ne hellent ket dond beteg ennañ, en abeg d’ar boblad-tud. 20 Lavared a reer dezañ : « Da vamm ha da vreudeur a zo aze, er-mêz, ha c’hoant o-deus d’az kweled ». 21 Eñ a respont, en eur lavared : « Ma mamm ha ma breudeur eo ar re a glev komz Doue hag he mir ».\nAr barr-amzer siouleet\n22 Hogen, eun deiz e pign-eñ en eur vag gand e ziskibien. Lavared a ra dezo : « Deom d’an tu all d’al lenn ». Hag int-i d’an donvor. 23 E-pad m’emaint o verdei, ema-eñ kousket. Eun aveldro a ziskenn war al lenn, ar vag a gemer dour hag emaint en argoll. 24 Tostaad a reont ouz Jezuz hag e zihuni, en eur lavared : « Mestr ! Mestr ! Kollet om ! » Eur wech dihunet, e hourdrouz an avel hag an tarziou : paouez a reont ha kalm-gwenn a zo. 25 Lavared a ra dezo : « Peleh ema ho feiz ? » Aon o-deus, souezet int hag e lavaront an eil d’egile : « Piou eta eo hemañ ? Gourhemenn a ra ive d’an aveliou ha d’an dour. Ha senti a reont outañ ! »\n26 Dilestra a reont e bro ar Jerazenianed hag a zo d’an tu eneb da Vro-Halile. 27 Jezuz a ziskenn d’an douar hag en em gav gantañ eun den, er-mêz euz kêr, gand diaouled ennañ. Abaoe eun tamm mat a amzer n’eo ket bet gwisket ha ne jom ket en eun ti med er beziou. 28 Pa wel Jezuz, e krog da huchal, e kouez dirazañ hag e lavar, gand eur vouez kreñv : « Petra ’zo ahanout din, mab da Zoue, an Uhel-Meurbed ? Da aspedi a ran, na ra ket droug din ». 29 Rag lavared a ree Jezuz d’ar spered dihlan dond er-mêz euz an den. Meur a wech e oa bet dalhet gantañ, ha, liammet gand ereou ha chadennou evid e zerhel, e torre al liammou, hag e veze kaset gand an diaoul d’al lehiou digenvez. 30 Goulenn a ra Jezuz digantañ : « Da ano-dit ? » Lavared a ra : « Strollad ! » rag kalz diaouled a zo eet ennañ.\n31 E aspedi a reont da jom heb o has d’an islonk. 32 Hogen, bez’ ez eus aze eur mell bandennad a voh o peuri war ar menez. E aspedi a reont da veza aotreet da vond enno. Roi a ra dezo an aotre. 33 An diaouled a zeu e-mêz an den hag a ya e-barz ar moh. Ar vandennad en em daol el lenn, euz lein an tornaod, ha beuzet int.\n34 O veza gwelet kement-mañ, ez a o mesaerien kuit da gonta an traou e kêr ha war ar mêz. 35 Dond a ra an dud da weled petra a zo c’hoarvezet. Degouezet e-kichenn Jezuz, e kavont an den a zo eet an diaouled kuit dioutañ, azezet e-harz Jezuz, gwisket ha yah e spered. Spontet int. 36 Ar re o-deus gwelet pep tra a zispleg dezo penaoz eo bet saveteet den e zroug-spered. 37 An oll boblad-tud euz bro ar Jenerazianed a bed Jezuz da vond kuit diouto, rag eur spont braz a zo kouezet warno.\nLavar ar pez e-neus greet Doue evidout\nPignad a ra en eur vag da vond en-dro. 38 An den a zo eet kuit an diaouled dioutañ a houlenn digand Jezuz chom gantañ. Med hemañ e gas kuit en eur lavared : 39 « Kerz d’ar gêr. Embann pep tra e-neus greet Doue evidout ». Mond a ra hag embann e kêr a-bez kement tra e-neus greet Jezuz evitañ.\n40 Pa zeu Jezuz en-dro, eo-eñ degemeret gand eur boblad-tud, rag bez’ e oant oll ouz e hortoz. 41 Ha setu ma teu eun den, Jair e ano. Bez’ e oa e penn ar zinagogenn. O koueza e-harz treid Jezuz, e aspede anezañ da zond d’e di, 42 rag eur verh nemeti e-noa, war-dro daouzeg vloaz.\nMerhed o vond gantañ\n1 Hogen, goude-ze ez ee dre ar hêriou hag ar hêriadennou, oh embann, o kemenn kelou mad rouantelez Doue. Bez’ e oa gantañ an daouzeg 2 hag eun nebeud merhed, bet pareet diouz o sperejou fall hag diouz o hleñvejou : Mari, anvet ar Vadalen, a oa eet kuit seiz diaoul diouti, 3 Chann, gwreg Chouza, merour da Herodez, Suzanna ha kalz reou all ; o zervicha a ree ar merhed-se diwar o madou.\n4 En em voda a ra eur boblad-tud niveruz : euz kêr a-bez e teuont beteg ennañ. Hag eñ da lavared eur barabolenn :\n5 « An hader a ya er-mêz, evid hada e hadennou. P’ema o hada, e kouez eul lodenn war vord an hent. Flastret eo gand an treid ha debret gand laboused an neñv. 6 Eul lodenn all a gouez war ar vein. Diwana ’ra ha dizeha, rag n’eus ket a hlebor.7 Hag eul lodenn all a gouez e-kreiz ar spern. Ar spern a gresk ganti hag he moug. 8 Hag eul lodenn all a gouez en douar mad : kreski a ra ha roi frouez, kant evid unan. » En eur lavared an dra-ze, e huche : « An hini e-neus diouskouarn evid kleved, ra glevo ! »\nPetra eo ar barabolenn ?\n9 Goulenn a ra e ziskibien digantañ : « Petra eo ar barabolenn-ze ? » 10 Hag eñ da lavared : « Deoh-c’hwi eo roet da anaoud misteriou rouantelez Doue. D’ar re all, eo dre barabolennou, evid ma : “o selied ne welint ket, hag o kleved ne gomprenint ket”. 11 Petra eo ar barabolenn ? An hadennou a zo komz Doue. 12 Ar re a zo hadet war vord an hent eo an dud a glev. Neuze e teu an diaoul hag e tenn kuit ar gomz diouz o halonou, gand aon na gredfent ha na vefent saveteet. 13 Ar re a zo hadet war ar vein, pa glevont e tegemeront ar gomz gand levenez. Med n’o-deus ket a wriziou : kredi a reont e-pad eur mare, med e amzer ar gwall-drubuillou ez eont kuit 14 Ar pez a gouez e-touez ar spern eo ar re a glev, med ar poaniou-spered, ar pinvidigeziou ha plijaduriou ar vuhez o moug war o hent, ha ne zeuont ket da zarevi. 15 Ar pez a gouez en douar mad eo ar re a glev ar gomz, gand eur galon gaer ha mad. He mired a reont ha dougen frouez dre o dalhusted. »\n16 Den ebed ne elum eur gleuzeur evid goloi anezi gand eur pod, nag evid he lakaad dindan ar gwele. Med lakeet e vez war ar hantolor, evid ma vo gwelet ar goulou gand an dud o tond tre. 7 Rag n’eus netra guzet na zeufe ket da veza anad, na netra zekret na zeufe ket da veza anavezet ha da zond war-wel. »\n18 « Bezit eta war evez ouz an doare ma selaouit. Rag an hini e-neus, e vo roet dezañ hag an hini n’e-neus netra, e vo tennet digantañ ar pez zoken a gred-eñ kaoud. »\nHa bez’ e oa-hi prest da vervel. E-pad ma yee Jezuz d’e di, e oa war-nez beza mouget gand an dud.\n43 Eur vaouez he-doa eur holl-gwad, abaoe daouzeg vloaz, ha n’eus den ebed gouest d’he farea. 44 Tostaad a ra-hi dre a-dreñv ha touch ouz pempillenn e wiskamant : dioustu e paouez he holl-gwad. 45 Ha Jezuz da lavared : « Piou e-neus touchet ouzin ? « Nah a reont oll ha Pèr a lavar : « Mestr, ar boblad-tud a voustr hag a wask warnout ! « 46 Med Jezuz a respont : « Unan bennag e-neus touchet ouzin, rag me a oar ez eus sortiet eur galloud diouzin. » 47 Gweled a ra ar vaouez eo bet hi dizoloet. En eur grena, e teu hag e kouez dirazañ. Displega a ra dirag ar bobl a-bez perag he-deus-hi touchet outañ ha penaoz eo bet pareet a-daol-trumm. 48 Lavared a ra-eñ dezi : « Ma merh, saveteet out bet dre da feiz. Kerz e peoh ! »\nSevel a ra ar verh vihan\n49 Pa oa c’hoaz o komz, e teu eun den euz ti mestr ar zinagogenn hag e lavar : « Marvet eo da verh. Arabad skuiza ar Mestr pelloh. » 50 O veza klevet kement-se, e lavar Jezuz da Jair : « Bez dizaon, kred hepken hag e vo-hi saveteet. » 51 Dond a ra d’an ti. Ne lez den ebed da antreal gantañ, nemed Pèr, Yann, Jakez, tad ar plahig hag he mamm. 52 Oll emaint o ouela hag o hirvoudi warni. Lavared a ra : « Paouezit da ouela, n’eo ket marvet, kousked a ra. » 53 Goap a reont anezañ, o houzoud e oa-hi marvet. 54 Med krogi a ra-eñ en he dorn hag he gervel, en eur lavared : « Plahig, war-zao ! » 55 Dond a ra dezi he spered en-dro hag a-daol-trumm ema-hi war-zao. Kemenn a ra-eñ roi dezi da zebri. 56 Ha sabatuet he zud. Divenn a ra outo lavared da zen ar pez a zo c’hoarvezet.\nMa ne jeñchit ket buhez\n1 D’an amzer-ze e teu tud da gemenn da Jezuz ar pez a zo c’hoarvezet gand ar Halileaned e-neus Pilat mesket o gwad gand hini o zakrifisou. 2 Respont a ra dezo : « Ha c’hwi a zoñj deoh e oa ar Halileaned-se gwasoh peherien eged an oll Halileaned all, evid beza gouzañvet evel-se ? 3 Tamm ebed, a lavaran deoh. Med ma ne jeñchit ket buhez, ez eoh da goll, er memez doare, oll ahanoh. 4 Pe c’hoaz, an daouzeg den-ze m’eo kouezet tour Siloe warno, hag a zo bet lazet 27 gantañ, ha c’hwi a zoñj deoh e oant kablusoh eged an oll dud all o chome Jeruzalem ? 5 Tamm ebed, a lavaran deoh. Med ma ne jeñchit ket buhez, ez eoh da goll evel-se, oll ahanoh ».\nAr wezenn-fiez difrouez\n6 Lavared a ree ar barabolenn-mañ : « Eun den e-noa eur wezenn-fiez, plantet en e winieg. Do nd a ra da gerhad frouez diwarni ha ne gav netra. 7 Da baotr ar winieg e lavar-eñ : “Setu ma teuan, abaoe tri bloaz, da gerhad frouez diwar ar wezenn-fiez-mañ ha ne gavan netra. Troh anezi, rag perag he lezel da zuna an douar ?” 8 Med respont a ra : “Mestr, emezañ, he lez e-pad ar bloavez-mañ c’hoaz, amzer din da balad en-dro dezi ha da lakaad teil. 9 Ha ma rofe frouez en amzer da zond ? Anez da ze, ma ! he zrohi a ri” ».\nAr vaouez daoubleget\n10 Bez’ edo o kelenn en eur zinagogenn, da zeiz ar zabad. 11 Ha setu eur vaouez, enni eur spered hag he lakee da veza nammet abaoe triweh vloaz. Daoubleget e oa-hi ha ne helle ket sevel he hein, tamm ebed. 12 He gweled hag he helver a ra Jezuz, en eur lavared dezi : « Maouez, dizammet out diouz da namm ». 13 Lakaad a ra e zaouarn warni : dioustu e sav-hi he hein, hag e krog da renta gloar da Zoue. 14 Mestr ar zinagogenn a zo droug ennañ, peogwir eo d’eun deiz-sabad e-neus Jezuz roet ar pare. Lavared a ree d’an dud : « C’hweh devez a zo evid labourad. Deuit e-pad an deveziou-ze evid beza pareet ha n’eo ket da zeiz ar zabad ». 15 An Aotrou a respont dezañ : « Pilpouzed ! emezañ, daoust ha pep hini ahanoh ne zistag ket e ejenn pe e azen diouz al laouer, da zeiz ar zabad, evid e gas da eva ? 16 Ha homañ, merh da Abraham, liammet gand Satan abaoe triweh vloaz, daoust ha ne oa ket dleet troha he liamm da zeiz ar zabad ? » 17 O kleved e gomzou, eo karget a vez e oll enebourien ha leun a levenez ar boblad-tud a-bez, gand an oll vurzudou greet drezañ.\n18 Lavared a ree eta : « Ouz petra eo heñvel rouantelez Doue ? Ouz petra he heñveria ? 19 Heñvel eo ouz eur hreunenn zezo, kemeret gand eun den ha lakeet gantañ en e liorz. Kreski a ra ha dond da veza eur wezenn, ken na zav laboused an neñv o neiziou war he brankou ».\n20 Lavared a ra c’hoaz : « Ouz petra keñveria rouantelez an neñv ? 21 Heñvel eo ouz ar goell, kemeret gand eur vaouez ha kuzet ganti e-touez tri banerad bleud, beteg m’eo goet an toaz abez ».\nDiêz eo antreal\n22 Tremen a ree dre ar hêriou hag ar hêriadennou, o kelenn hag oh ober hent war-zu Jeruzalem. 23 Eun den a lavar dezañ : « Aotrou, daoust hag e vo salvet nebeud a dud ? » Respont a ra dezo :24 « Poagnit da vond e-barz, dre an nor striz. Rag kalz, e lavaran deoh, a glasko mond tre ha ne vint ket gouest ».\n25 Eur wech ma vo bet dihunet mestr an ti ha prennet an nor gantañ, e krogot da jom er-mêz ha da skoi war an nor, en eur lavared : « Aotrou, digor deom ! » Respont ha lavared a ray deoh : « C’hwi, n’ouzon ket euz peleh oh ». 26 Neuze e krogot da lavared : « Debret hag evet on-eus ganit ha kelennet az-peus war on leurgêriou ». 27 Med eñ a responto : « Lavared a ran deoh, n’ouzon ket euz peleh oh-c’hwi. Pellait diouzin, an oll ahanoh, labourerien an droug. »\n28 Bez’ e vo leñvadeg ha skrignadeg dent, pa welot Abraham, Izaak, Jakob hag an oll brofeted e rouantelez Doue, ha c’ hwi, padal, stlapet er-mêz. 29 Dond a ray tud euz ar reter hag ar hornog, euz an hanternoz hag ar hreisteiz, da astenn ouz taol, e rouantelez Doue. 30 Ha setu ma ’zeus tud diweza hag a vo da genta ha tud kenta hag a vo e-touez ar re ziweza. »\nHerodez a fell dezan da laza\n31 Just d’an eur-ze, e tosta farizianed ouz Jezuz, en eur lavared : « Kerz er-mêz, kuit ahann ! rag Herodez a fell dezañ da laza ». 32 Respont a ra dezo : « It ha lavarit d’al louarn-ze : Setu ma stlapan an diaouled er-mêz, ma parean an dud, hirio, warhoaz, ha d’an trede deiz, eo echu ganin. 33 Koulskoude e rankan mond hirio, warhoaz ha d’an devez war-lerh, rag n’eo ket posubl e varfe eur profet er-mêz euz Jeruzalem. »\n34 « Jeruzalem ! Jeruzalem ! te hag a laz ar brofeted hag a veinat ar re bet kaset davedout. Ped gwech em-eus-me klasket dastum da vu~ale, evel ma ra eur yar gand he foñsined, dindan he diouaskell, he n’eus ket bet fellet deoh ! 5 Ha setu m’eo lezet ho Ti ganeoh. Henn lavared a ran deoh : n’am welot ket ken, beteg ma teuio ar mare ma lavarot : “Benniget an hini a zeu en ano an Aotrou” ».\nAr skweriou fall\n1 Lavared a ra Jezuz d’e ziskibien : « Dibosubl eo ne vefe ket skweriou fall. Med malloz d’an den a zeufe d’o degas. 2 Gwelloh eo evitañ e vefe staget eur mên-milin en-dro d’e houzoug ha taolet er mor, eged beza eur skwer fall evid unan hepken euz ar re vihan-mañ. 3 Bezit en disfiz diouzoh hoh-unan. »\nRebechi ha pardoni\n3 « Ma teu da vreur da behi, gra rebechou dezañ. Ma teu keuz dezañ, pardon dezañ. 4 Ma peh seiz gwech bemdez a-eneb dit, hag e teu seiz gwech beteg ennout en eur lavared : “Keuz am-eus” , e pardoni dezañ ».\nLakaad ar feiz da greski\n5 Lavared a ra an ebestel d’an Aotrou : « Lak ar feiz da greski ennom ! » 6 Hag an Aotrou da respont : « Ma vefe ho feiz evel eur greunenn zezo, e lavarfeh d’ar wezenn-vouar-mañ : “Displant da wriziou hag o flant er mor”. Hag e sentfe ouzoh ».\n7 « Piou bennag ahanoh, m’e-neus eur zervicher, labourer-douar pe vesaer, o tond d’ar gêr euz ar park, a lavaro dezañ : “Deus dioustu hag astenn ouz taol” ? 8 Nann, med lavared a raio dezañ : “Aoz koan din. Kemer da houriz d’am zervicha, ken n’am-bo debret hag evet. Goude-ze, e tebri-te hag eh evi”. 9 Daoust hag e-no anaoudegez-vad evid ar zervicher hag e-neus greet ar pez a oa goulennet digantañ ? 10 Evel-se evidoh : p’ho-po greet pep tra gourhemennet deoh, lavarit : “Servicherien dired, setu ar pez ez om-ni ; greet on-eus kement hag on-oa d’ober” ».\nAr Zamaritan pareet\n11 Hogen en eur ober hent war-zu Jeruzalem, e tremen e-kichenn harzou Bro-Zamari ha Bro-Halile. 12 Pa oa oh antreal en eur gêriadenn, en em gav deg den lor dirazañ. Chom a reont a-bell 13 ha sevel o mouez, en eur lavared : « Jezuz-Aotrou, az-pez truez ouzom ». 14 O gweled a ra ha lavared dezo : « It d’en em ziskouez d’ar veleien ». Hogen, e-pad m’emaint o vond, ez int glanneet. 15 O weled m’eo bet pareet, e teu unan anezo en-dro, en eur renta gloar da Zoue, a vouez uhel. 16 Koueza a ra e-harz treid Jezuz, ha lavared trugarez dezañ. Hag eur Zamaritan eo hennez. 17 Ha Jezuz da lavared : « Daoust hag-eñ, emezañ, n’eo ket bet glanneet an deg den ? Ha peleh ema an nao all ? 18 N’eus bet nemed an den-mañ, eun estrañjour, evid dond en-dro da renta gloar da Zoue ! » 19 Lavared a ra dezañ : « Sao ! Kerz ! Gand da feiz out bet saveteet ».\nDeiz mab an den\n20 Ar farizianed a ree goulennou outañ : « Pevare e teu rouantelez Doue ? » Respont a ra dezo : « Rouantelez Doue, emezañ, ne zeu ket evel eun dra da veza merzet. 21 Ne vo ket lavaret : “Setu m’ema amañ !”, pe c’hoaz : “Aze !” Rag bez’ ema rouantelez Doue en ho touez ». 22 Lavared a ra d’an diskibien : « Dond a raio deiziou m’ho-po c’hoant da weled unan hepken euz deiziou mab den, ha ne welot ket. 23 Lavared a raint deoh : “Setu : aze ! Setu-amañ !” N’it ket di. Na redit ket. 24 Rag, evel ma sked al luhedenn lugernuz, adaleg eur penn euz an oabl beteg ar penn all, evel-se e vo mab an den d’e zeiz. 25 Med red eo dezañ gouzañv kalz da genta, ha beza distaolet gand ar rummad-mañ.\n26 Evel m’eo bet c’hoarvezet e deiziou Noe, evel-se e vo e deiziou mab an den : 27 debri a reent hag eva, ha dimezi, gwazed evel merhed, beteg an devez ma oa eet Noe e-barz an arh. Hag e teuas an dour-beuz hag e oent oll kollet ennañ. 28 Memez tra a zo bet c’hoarvezet e deiziou Lot : debri a reent, eva, prena, gwerza, planta, sevel tier. 29 Med d’an deiz m’eo eet Lot er-mêz euz Sodom, ez eus deut eur glao a dan ha a zoufr euz an neñv, ha kollet int bet oll gantañ. 30 Evel-se e vo an traou d’an deiz ma vo diskuliet mab an den.\n31 En deiz-se, an hini a vo war al leurenn-doenn, arabad dezañ diskenn da zastum e draou ebarz an ti. Hag an hini a vo er park, arabad dezañ dond en-dro kennebeud. 32 Ho-pet soñj euz gwreg Lot.\n33 Nep piou bennag a glasko savetei e vuhez, he hollo. Med an hini he hollfe, he lakaio da veva. 34 Lavared a ran deoh : en noz-se, e vint daou war ar memez gwele : unan a vo kemeret hag egile lezet. 35 Bez’ e vint diou vaouez o mala asamblez : unan a vo kemeret hag eben lezet. » 37 Respont a reont ha lavared dezañ : « Peleh, Aotrou ? » Hag eñ da lavared dezo : « Al leh m’ema ar horv ennañ, eno en em vod ar guped ».\nAn intanvez tregasuz\n1 Lavared a ra Jezuz eur barabolenn dezo, da ziskouez ez eo red pedi atao, ha chom heb fallgaloni : 2 « Bez’ e oa, emezañ, en eur gêriadenn, eur barner, dizaon dirag Doue, hag heb doujañs ebed evid an dud. 3 Bez’ e oa, er gêr-ze, eun intañvez a zeue da lavared dezañ : “Gra ar justis din dirag ma enebour”. 4 E-pad eun amzer, ne fell ket dezañ. Med goude-ze, e lavar dezañ e-unan : “Daoust ma ’z on dizaon dirag Doue hag heb doujañs evid an dud, 5 dre ma teu an intañvez-se d’am zregasi, e rin ar justis dezi, gand aon na zeufe, heb fin, da dorri din ma fenn”. 6 Lavared a ra an Aotrou : ‘Selaouit ar pez a lavar ar barn er direiz. 7 Ha ne rafe ket Doue ar justis d’e zibabidi o krial war-zu ennañ noz-deiz ? 8 Me a lavar deoh e raio ar justis dezo buan-tre. Koulskoude, pa zeuio mab an den en-dro, daoust ha kavoud a raio feiz war an douar ? »\n9 Ha c’hoaz, evid an dud a gred dezo, int o-unan, beza just, hag a zell ouz ar re all evel ouz netra, e lavar Jezuz ar barabolenn-mañ :\n10 « Daou zen a zav beteg an templ evid pedi, unan anezo o veza eur farizian hag egile eur publikan. 11 Ar farizian a jom en e zao hag a bed evel-mañ : “Doue ! Lavared a ran dit trugarez pa ’z on disheñvel diouz an oll dud all hag a zo laeron, tud direiz, avoultrerien, pe c’hoaz diouz ar publikan-ze. 12 Yuni a ran diou wech ar zizun, ha pêa an deog war gement tra a hounezan”.\n13 Ar publikan a-vad a jom pell : ne fell ket dezañ sevel e zaoulagad war-zu an neñv, med skoi a ra war e beultrin ha lavared : “Doue ! Az-pez truez ouzin, eur peher”. 14 Lavared a ran deoh : hemañ a ziskenn d’e di, o veza bet justiset, med egile nann. Rag nep piou bennag en em zav a vo izelleet, hag an hini en em izella a vo uhelleet ».\n15 Kas a reent beteg ennañ bugale vihan zoken, evid ma lakaio e zaouarn warno. O weled kement-se, e ra an diskibien trouz dezo. 16 Med Jezuz o halv beteg ennañ hag a lavar : « Lezit ar vugale vihan da zond beteg ennon ha na virit ket outo d’henn ober. Rag d’ar re a zo par dezo eo rouantelez Doue. 17 Amen, e lavaran deoh : an hini na zegemer ket rouantelez Doue e-giz eur bugel bihan, ne ’z aio ket e-barz ». 35\nGwerz pep tra hag henn ro d’ar beorien\n18 Eur penn-rener a houlenn digantañ : « Mestr mad, emezañ, petra am-eus d’ober evid kaoud ar vuhez peubarduz da hêrez ? » 19 Respont a ra Jezuz dezañ : « Perag e lavarez ez on mad ? N’eus den mad ebed nemed Doue. 20 Anaoud a rez ar gourhemennou : “ne ri ket a avoultriez ; ne lazi ket ; ne laeri ket, ne ri ket fals-testeniou, da dad ha da vamm a enori” ».\n21 Respont a ra : « An oll draou-ze am-eus miret, abaoe ma yaouankiz ». 22 O kleved kement-se, e lavar Jezuz dezañ : « Eun dra hepken a ra diouer dit c’hoaz : gwerz da oll beadra, her ro d’ar beorien hag az-po eun teñzor en neñv. Ha deus war ma lerh ». 23 O kleved an dra-ze avad, e teu hemañ da veza trist, rag pinvidig-braz e oa. »\nEsoh eo evid eur hañval\n24 Ouz e weled deut da veza trist, e lavar Jezuz : « Pegen diêz eo d’an dud o-deus pinvidigeziou antreal e rouantelez Doue. 25 Rag êsoh eo d’eur hañval tremen dre doull eun nadoz eged d’eun den pinvidig antreal e rouantelez Doue ». 26 Lavared a ra neuze ar zelaouerien : « Ha piou a hell beza saveteet ? » 27 Hag eñ da respont : « Ar pez a zo dibosubl evid an dud a zo posubl evid Doue ».\nDilezet on-eus pep tra\n28 Ha Pèr da lavared : « Setu m’on-eus-ni dilezet ar pez a zo deom hag eet war da lerh ». 29 Respont a ra dezo : « Amen, e lavaran deoh : n’eus den ebed hag a zilezfe ti, gwreg pe breudeur, kerent pe bugale, en abeg da rouantelez Doue, 30 heb reseo meur a wech kemend-all er bed-mañ, hag buhez peurbaduz en oadvez da zond ».\nAr pasion kemennet evid an trede gwech\n31 O kemer gantañ an daouzeg, e lavar dezo : « Setu ma savom beteg Jeruzalem, ha ma vo sevenet pep tra bet skrivet gand ar brofeted diwar-benn mab an den : 32 bez’ e vo-eñ roet d’ar baianed, dismegañset, kunujennet, ha tufet e vo warnañ ; 33 goude beza bet skourjezet, e vo lakeet d’ar maro ganto, ha d’an trede deiz eh adsavo ». 34 Int a-vad ne gomprenent netra en traou-ze ; kuzet e oa ar homzou-ze outo ha ne ouient ket petra e-noa lavaret.\n35 Hogen, p’ema tost da Jeriko, e oa eun den dall azezet war vord an hent, o houlenn an aluzenn. 36 O kleved eur boblad-tud o vond e-biou, e klask gouzoud petra e vefe. 37 Respont a reont dezañ : « Jezuz an Nazôrean eo a zo o tremen ». 38 Ha krogi a ra da grial, en eur lavared : « Jezuz, mab da Zavid, az-pez truez ouzin ». 39 Gourdrouzet eo gand an dud o vale er penn kenta, evid ma chomfe peoh. Med krial a ra muioh-mui : « Mab da Zavid, az-pez truez ouzin ». 40 O chom a-zav, e kemenn Jezuz ma vefe degaset beteg ennañ. 41 Pa ’z eo deut tost, e houlenn digantañ : « Petra az-peus c’hoant e rafen evidout ? » Lavared a ra : « Aotrou ! Ra welin adarre ! » 42 Ha Jezuz da lavared dezañ : « Gwel adarre. Gand da feiz out bet saveteet ». 43 A-daol-trumm e wel adarre, ha mond a ra d’e heul en eur renta gloar da Zoue. O veza gwelet kement-se, e kan ar bobl a-bez meuleudi da Zoue.\nPiou e-neus roet dit ar galloud-se ?\n1 Hogen, e-pad unan euz an deveziou-ze, p’ema o kelenn an dud en templ, hag oh embann ar helou mad, e teu dirazañ ar veleien-veur hag ar skriverien, gand ar pennou-braz. 2 Komz a reont outañ : « Lavar deom, emezo, dre beseurt galloud e rez an dra-mañ ? Pe c’hoaz, piou e-neus roet dit ar galloud-se ? »\n3 Respont a ra dezo : « Eun dra, emezañ, am-eus da houlenn diganeoh ive. Lavarit din : 4 badeziant Yann, bez’ e oa a-berz an neñv pe a-berz an dud ? ». 5 Divizoud a reont etrezo : « Ma lavarom : “A-berz an neñv”, e responto : “Perag n’ho-peus ket kredet ennañ ?” 6 Ha ma lavarom : « A-berz an dud, e vim meinatet gand ar bobl a-bez, rag kredi a reont e oa Yann eur profet ». 7 Respont a reont : « N’ouzom ket a-berz piou ». 8 Ha Jezuz da lavared dezo : « Me kennebeud ne lavarin ket deoh dre beseurt galloud e ran an dra-mañ ».\nLazet eo ar mab gand ar winierien\n9 Krogi a ra da lavared ar barabolenn-mañ d’ar boblad-tud : « Eun den a blant eur winieg. He feurmi a ra da winierien ha mond kuit pell evid hir amzer. 10 Pa ’z eo deut ar mare, e kas eur zervicher d’ar winierien evid ma raint dezañ frouez euz ar winieg. Med skoi a ra ar winierien gantañ ha kaset eo kuit heb netra. 11 Ober a ra kemend-all ha kas dezo eur zervicher all. Hemañ ive a zo skoet warnañ, dismegañset ganto ha kaset kuit heb netra. 12 Ober a ra memez tra c’hoaz ha kas dezo eun trede servicher. Hennez ive a zo gloazet ha taolet ganto er-mêz.\n13 Lavared a ra mestr ar winieg : “Petra ’rin ? Kas a rin dezo ma mab, an hini karet. Marteze o-do doujañs evid hennez ?” 14 Ouz e weled, e tiviz ar winierien etrezo, o lavared : “Hemañ eo ar pennhêr ! Lazom anezañ ha deom-ni e vo an hêrez” ! 15 E daoler a reont e-mêz ar winieg, hag e laza. Ahanta ! petra a raio mestr ar winieg dezo ? 16 Dond a raio, lakaad ar winierien-ze d’ar maro ha roi e winieg da dud all ». O veza klevet kement-se, e lavaront : « Nann ! Arabad e c’hoarvezfe an dra-ze ».\n17 Para a ra e zellou warno ha lavared dezo : « Petra ’ta ’zo skrivet : “Ar mên taolet kuit gand ar zaverien, hennez eo a zo deut da veza ar mên-kom. 18 An neb a gouez war ar mên-se a vo brevet gantañ hag an hini a gouezfe ar mên warnañ a vo frigaset” ».\n19 Klask a ra ar skriverien hag ar veleien-veur lakaad o daouarn warnañ d’ar poent-se. Med aon o-deus rag ar bobl. Rag anaoud a reont eo evito e-neus-eñ lavaret ar barabolenn-ze ».\n20 O telher o evez war Jezuz, e kasont dezañ spierien hag a ra van da veza just, evid ma vefe-eñ paket en e gomzou ha roet da veza lakeet dindan galloud ha beli ar gouarnour. 21 Goulenn a reont digantañ : « Mestr, emezo, gouzoud a reom e komzez hag e kelennez en eun doare eeun. Ne vamez ket hervez diavêz an dud med kelenn a rez hent Doue hervez ar wirionez. 22 Daoust hag eo permetet deom roi an taillou da Zezar pe n’eo ket ? »\n23 O weled o gwidre, e lavar Jezuz dezo : « Diskouezit din eun diner. Euz piou eo an enskrivadur hag ar skeudenn warnañ ? » 24 Respont a reont : « Euz Sezar ». 25 Hag eñ da respont dezo : « Neuze rentit da Zezar ar pez a zo da Zezar. Ha da Zoue ar pez a zo da Zoue ». 26 Ne hellont ket e baka en e gomzou, dirag ar bobl. Souezet int gand e respont ha chom a reont mud.\n27 Tostaad a ra lod euz ar zaduseaned, ar re a lavar n’eus adsao ebed evid ar re varo. 28 Goulenn a reont digantañ : 28 « Mestr, emezo, skrivet e-neus Moizez evidom : “Ma varv breur unan bennag, o kaoud gwreg med heb bugel ebed, ra gemero e vreur ar wreg evid roi diskennidi d’e vreur”. 29 Bez’ e oa seiz breur eta. An hini kenta a gemer eur wreg hag a varv heb bugel ebed. 30 Hag an eil hag an trede he hemer ; hag evel-se evid ar zeiz anezo : mervel a reont heb lezel bugel ebed war o lerh. 32 Goude-ze, e varv ar vaouez ive. 33 Da biou eta e vo-hi gwreg, da zevez adsao ar re varo ? Rag gwreg eo bet hi d’o zeiz ».\n34 Respont a ra Jezuz dezo : « Dimezi a ra mibien ar bed-mañ hag ar merhed ive. 35 Med ar re a zo bet kavet din da antreal er bed all, goude adsao ar re varo, ne zimezont ket, nag ar merhed kennebeud. 36 Ne hellont ket mervel ken, rag par int d’an êlez. Bez’ int mibien da Zoue, o veza mibien an adsao. 37 Hag e-keñver adsao ar re varo, henn diskouezet e-neus Moizez er Bod-Tan, dre m’eo bet anvet an Aotrou gantañ : “Doue Abraham ha Doue Izaak ha Doue Jakob”. 38 N’eo ket Doue ar re varo, med Doue ar re veo. Rag evitañ e vevont oll ». 39 Lod euz ar skriverien a respont : « Mestr, emezo, komzet ho-peus mad ». 40 Rag ne gredent ket ken ober goulennou outañ, war dra pe dra.\n41 Med lavared a ra deze : « Penaoz e lavaront ez eo ar Hrist mab da Zavid ? 42 Rag David, eñ e-unan, a lavare leor ar Zalmou : “Lavaret e-neus an Aotrou d’am Aotrou : azez en tu dehou din, 43 beteg ma lakin da enebourien e-giz eur skabell dindan da dreid”. 44 Gand David eta ez eo bet anvet “Aotrou”. Neuze penaoz eo-eñ e vab ? »\nKaoud disfiziañs ouz ar skriverien\n45 P’ema ar bobl a-bez ouz e zelaou, e lavar Jezuz d’e ziskibien : 46 « Ho-pet disfiziañs ouz ar skriverien : c’hoant o-deus da vale gand saeou hir ; kared a reont kaoud saludou war al leurgêriou, ar hadoriou kenta er zinagogennou, hag ar gwella plasou evid ar prejou. 47 Debri a reont tier an intañvezed hag ober van da bedi e-pad pell. Seul wasoh e vint kondaonet ».\nSavet eo da veo\n1 Abred diouz ar mintin, da zeiz kenta ar zizun, e teu ar merhed d’ar bez ; o tougen al louzeier c’hwez vad bet pourchaset ganto. 2 Kavoud a reont ar mên ruillet a-zirag ar bez. 3 Pa ’z eont e-barz, ne gavont ket korv an Aotrou Krist. 4 E-pad m’emaint en entremar abalamour da gement-se, setu o tond dirazo daou waz, gwisket gand dillad skeduz. 5 Spontet eo ar merhed ha stoui a reont o fenn war-zu an douar. Neuze e lavar an daou waz dezo : « Perag emaoh o klask an hini beo e-touez ar re varo. 6 N’ema ket amañ : savet eo da veo. Ho-pet soñj penaoz e-neus komzet deoh, 7 p’edo c’hoaz e Bro-Halile. Lavared a ree : “Rred eo da vab an den beza roet etre daouarn ar beherien, beza staget ouz ar groaz, ha sevel d’an trede deiz” ». 8 Ha dond a ra soñj dezo euz e gomzou. 9 Deut en-dro euz ar bez, e kemennont an oll draou-ze d’an unneg ha d’an oll re all.\nNe gredont ket\n10 Bez’ e oa Mari Madalen, Chann, Mari, mamm da Jakez. Hag ar re all ganto a lavare ar memez tra d’an ebestel. 11 Med evid ar re-mañ, ne oa an dra-ze nemed sorhennou ha ne gredent ket ket enno.\n12 Sevel a ra Pèr koulskoude, redeg beteg ar bez, stoui e-barz, ha gweled al lurennou hepken. Distroi a ra, souezet gand ar pez a zo c’hoarvezet.\nWar hent Emmauz\n13 Ha setu, d’ar memez devez, daou anezo oh ober hent war-zu eur gêriadenn anvet Emmauz, ha war-hed tri-ugent stadenn diouz Jeruzalem. 14 Komz a reent etrezo euz an oll draou bet c’hoarvezet. 15 Hogen, e-pad m’edont o komz hag o tivizoud etrezo, e teu Jezuz en o hichenn hag e ra hent ganto. 16 Med dalhet e oa o daoulagad hag e chomont heb e anaoud. 17 Lavared a ra dezo : « Peseurt komzou a zo etrezoh en eur vale ? » Chom a reont a-zav, teñvel o fenn. 18 Unan anezo, Kleopas e ano, a respont dezañ : « N’eus nemedout, emezañ, e-touez ar birhirined e Jeruzalem, o chom heb gouzoud ar pez a zo c’hoarvezet en deiziou-mañ. » 19 Lavared a ra dezo : « Petra ’ta ? » Hag int da respont dezañ : « Diwar-benn Jezuz a Nazared, hag a zo bet eur profet braz, dre e gomzou ha dre e oberou, dirag Doue ha dirag ar bobl a-bez. 20 Penaoz eo bet roet, gand ar veleien veur hag ar pennou braz, da veza barnet d’ar maro ha staget ouz ar groaz. 21 Fiziañs on-oa-ni e oa-eñ an hini o vond da zavetei Izrael. Med gand kement-se, setu an trede deiz abaoe m’eo c’hoarvezet an traou-ze. 22 Koulskoude, om bet souezet gand merhed euz on touez : eet int da houlou-deiz beteg ar bez, ha n’o-deus ket kavet e gorv. De ut int en-dro da lavared o-deus gwelet êlez zoken ha klevet diganto eo-eñ beo. 24 Lod euz ar re a oa ganeom a zo eet d’ar bez : kavet o-deus an traou evel ma oant bet lavaret gand ar merhed, med n’o-deus ket e welet. »\n25 Lavared a ra dezo : « O tud heb spered, gand eur galon lezireg da gredi e pep tra bet lavaret gand ar brofeted. 26 Daoust ha ne ranke ket ar mesi gouzañv kement-se evid dond da gaoud e hloar ? » 27 Hag, o krogi gand Moizez hag an oll brofeted, e tispleg dezo an traou diwar e benn, en oll Skrituriou. 28 Tostaad a reont ouz ar gêriadenn ma oant oh ober hent war-zu enni, hag eñ da ober van da vond pelloh. 29 Med poueza a reont warnañ, en eur lavared : « Chom ganeom, rag dond a ra ar zerr-noz hag ema izel an deiz dija ». Mond a ra tre da jom ganto. 30 Hogen, p’ema ouz taol en o hichenn, o veza kemeret bara, e vennig, e rann hag e ro dezo. 31 Digoret eo neuze o daoulagad : e anaoud a reont. Med en em guzad a ra-eñ diouto.\nKonta a reont\n32 Lavared a reont an eil d’egile : « Daoust ha ne oa ket tan en or halon p’edo-eñ o komz deom war an hent, hag o tigori ar Skrituriou deom ? » 33 Hag o sevel dioustu, ez eont en-dro da Jeruzalem. Kavoud a reont an daouzeg, bodet asamblez gand ar re all ; 34 hag ar re-mañ da lavared : « E gwirionez, savet eo an Aotrou da veo : gwelet eo bet gand Simon ». 35 Hag int neuze da gonta ar pez a oa bet c’hoarvezet war an hent ha penaoz e oa-eñ bet anavezet ganto dre rannidigez ar bara.\nTestou oh-c’hwi a gement-se\n36 Bez’ emaint c’hoaz o komz pa zeu-eñ e-unan en o zouez, hag e lavar dezo : « Ar peoh ganeoh ! » 37 Spontet int ha leun a aon, rag kredi a ra dezo gweled eur spered. 38 Hag eñ da lavared dezo : « Perag oh strafuillet ha perag e sav an disfiz en ho kalonou ? 39 Sellit ouz ma daouarn ha ouz ma zreid. Me eo, ma-unan. Touchit ha gwelit : gand eur spered n’eus na kig nag eskern, e-giz ma ’z eus ganin, evel ma welit ». 40 Hag en eur lavared an dra-ze, e tiskouez dezo e zaouarn hag e dreid. 41 Pa jomont diskredig c’hoaz, en abeg d’o levenez, ha souezet ma ’z int, e lavar dezo : « Daoust hag ho-peus eun dra bennag da zebri dre amañ ? » 42 Eun tamm pesk grillet a roont dezañ. 43 O veza kemeret, e tebr dirazo.\n44 Lavared a ra dezo : « Setu amañ ma homzou, ar pez am-oa lavaret deoh, p’edon c’hoaz en ho touez : red eo e vefe sevenet pep tra bet skrivet diwar ma fenn, e lezenn Moizez, er brofeted hag er zalmou ». 45 Neuze e tigor dezo o spered, evid ma komprenint ar Skrituriou, 46 en eur lavared dezo : « Evid-se eo bet skrivet e oa red d’ar mesi gouzañv ha, d’an trede deiz, sevel a-douez ar re varo. 47 Evid ma vefe, en e ano, embannet eur cheñchamant a vuhez evid pardon ar pehejou, d’an oll vroadou, en eur grogi gand Jeruzalem. 48 Testou oh-c’hwi a gement-se. 49 Ha setu ma kasan warnoh promesa ma Zad. Chomit er gêr-mañ beteg ma viot bet gwisket gand ar galloud euz an neñv ».\nPignet d’an neñv\n50 Kas a ra anezo er-mêz, beteg Betani. O sevel e zaouarn, e vennig anezo. 51 Hogen, p’ema ouz o benniga, e pella diouto ha douget eo d’an neñv. 52 Stoui a reont dirazañ ha distroi da Jeruzalem, leun a levenez. 53 Hag edont ingal en templ o roi meuleudi da Zoue.


Hakone | E skeud ar bleuñv kerez\n07 Ebr 2013 2 Evezhiadenn\nby dervnewg in Karned beaj Tikedennoù:boued, evaj, Hakone, Honshū, Kanagawa, Kantō\nBeure-mañ on savet abred a-walc’h a-benn mont da Hakone, unan eus lec’hioù touristelañ Bro Japan. E-kichen al lennoù a zo tro-dro da venez Fuji emañ Hakone, menezioù a zo ha tout. 15 a dud e oamp o vont kuit eus ti-gar Shinagawa ha kaset omp bet gant ur bus prevez. Un eur hanter bennak hon eus lakaet evit tizhout Hakone (kousket ‘m eus a-hed ar veaj pe dost). Glav a oa pa omp erruet e Hakone. Bet omp o welet santual Hakone (Hakone-jinja), un torii brav-eston a zo aze, gant ur sell war ar mor… Ur santual bet adsavet gant ar shogun kentañ (memes paotr ha Kamakura!) eo. Bet omp betek “kreiz-kêr” Hakone goude da zebriñ. Debret ‘m eus tempura pesked ar vro : dluzh kanevedenn ha pesked bihan doare sardin un tamm. Mat-tre ‘oa! Warlerc’h omp bet da welet Hakone Sekisho. Hakone a oa un “checkpoint” war hent Tōkaidō (an hent etre Tōkyō ha Kyōto da vare edo). Un doare kêriadennig/mirdi eus mare edo eo neuze bremañ. Profitet ‘m eus evit kemer ur banne kafe gant laezh (tomm) peogwir em boa riv un tammig. C’hoarzhet ‘m eus mat, me lâr deoc’h! (skrivet e galleg, gant un dresadenn stil tiez Pariz hag ur banniel tri-liv… Al livioù a zo ar re vat met an urzh… :D) Pignet omp en-dro er bus (goude bezañ dizoloet un tamm artizanelezh Hakone, ar marketerezh!) ha davet ar menez da welet ar “menez-tan” (aezhenn sulfur)! E-kerzh ar veaj e oamp holl o klask tapout skeudennoù eus menez Fuji! Oa ket ordin gwall vrav an disorc’h… ^^ Parket eo bet ar bus da live ti-fun-garr Owakudani. Kalz bravoc’h oa an amzer ha gwelet hon eus menez Fuji!! Digredus!! ^^ Heñcherez an devezh a oa plijus-tre hag amzer hon eus bet da dañva an ûoù du a zo sañset da lakaat da c’hounid 7 bloaz buhez hag all (Krog on da brenañ traoùigoù droch evidon anzav a ran…). Goude-se omp bet betek an ostaleri, ur ryokan hengounel eo. Ostaleri Shinanoki eus ar strollad letioù Ichinoyu eo. Un tamm aon ‘m eus bet o welet e oan bet lakaet er gambr gant paotred (an heñcherez a oa sañset da vezañ ganin met distreiñ a rae da d/Tōkyō a-benn ar fin) met un emglev hon eus bet ha kemeret ‘m eus kambr an heñcher evidon ma-unan ^^\nUr gambr glasel eo (lakaat a rin skeudennoù moarvat). Bet on en onsen gant div blac’h all, gwisket e yukata hag all. An onsen diabarzh a oa tamm-pe-damm evel hini Nokogiri met an hini er-maez en deus plijet ar muiañ din!! 😀 Ha goude-se da zebriñ koan (ur sapre pred, gant nabe hag ur bern traoù all) ha distroet d’an onsen ur wech all! Mont a refomp ivez warc’hoazh beure a-raok mont kuit 😉\nGoude an eil troiad onsen e oa emgav e “kambr ar merc’hed” (all!) gant daou baotr a oa er pred ninja da evañ umeshu… C’hoarzhet hon eus oc’h ober goap eus an drama japanat ha korean a oa er skinwel… Un devezh a-feson ^^\n(diskarget ‘oa ma 3DS neuze n’am eus ket an niver a bazioù)\nPrevious Kollet e Tōkyō… Next Dizoloiñ Kyōto\nEbr 10, 2013 @ 18:21:50\nbrav ha plijus war ar seblant. Hast klevet an holl traoù a to da gontañ.\nEchu gant al levrioù, c’hoant reiñ vitaminoù da v/Mariko…\nWar ar seblant ne c’hoazh ket ar gouarnamant gant aferioù korea an hanternoz, gwelet a ri o tistreiñ da d/Tokyo moarvat.\nEbr 11, 2013 @ 14:27:54\nYa! Kalzig dale ‘m eus tapet peogwir e oa start kaout ar rouedad e Kyoto!\nSpi ‘m eus e c’hallin adtapout an dale.\nOk evit al levrioù, tu ‘vo da gomz diwar-benn se hiroc’h pa teuin en-dro!\nN’am eus ket heuliet re ar c’heleier, spi ‘m eus n’eus netra re c’hrevus…


Neutralizadur - Wikipedia\nEr yezhoniezh e vez implijet an termen neutralizadur pe liveadur (saoz.: neutralisation) war tachenn ar fonologiezh hag ar fonetik evit komz eus ar fed ma teu da vezañ liveet un diforc'h etre daou fonem. Da lâret eo e kenarroudoù fonetikel pe fonologel 'zo ne vez ket enebiet ken fonemoù resis dre ma'c'h a da get an diforc'h etre perzhioù resis:\nNeutralizadur al lec'h distagañ Bez' ez eus e saozneg tri fonem dre fri enebiet an eil ouzh ar re all peurliesañ:\nsum (/sʌm/: "sammad"/"sammadur")\nsun (/sʌn/: "heol")\nsung (/sʌŋ/: "kanet")\nNe vez ket enebiet ar sonennoù dre fri-mañ avat dirak ar c'hensonennoù dre serriñ (/p, t, k/) e diabarzh an hevelep morfem:\n/m/ nemetken dirak /p/\n/n/ nemetken dirak /t/\n/ŋ/ nemetken dirak /k/\nNeutralizadur ar vouezh: E brezhoneg, evel meur a yezh all, en o zouez an alamaneg, an izelvroeg, an turkeg hag ar ruseg, e vez divouezhiet ar c'hensonennoù dre serriñ e dibenn ur ger, da lâret eo e vez liveet an diforc'h /t/ ~ /d/, /p/ ~ /b/, /k/ ~ /g/ e dibenn ar gerioù, d.s. "boaz" (anv-kadarn) distaget dres evel "boas" (anv-gwan) daoust d'an doare-skrivañ.\nEn afrikaneg da skouer e teu meur a c'her da vezañ heñvelson abalamour d'al liveadur, d.s. hard ("kalet") distaget dres evel hart '("kalon").\nAdtapet diwar « https://br.wikipedia.org/w/index.php?title=Neutralizadur&oldid=1793681 »\nDernière modification le 7 Mae 2018, à 09:08\nKemmoù diwezhañ degaset d'ar bajenn-mañ d'an 7 Mae 2018, da 09:08.


Aoraki - Wikipedia\nAoraki, pe Menez Cook\nAoraki pe Menez Cook (Mount Cook e saozneg) eo ar menez uhelañ e Zeland-Nevez (3 754 metr). Unan eus kernioù Alpoù ar Su eo, en aradennad-venezioù en em astenn a-hed aod kornôg Enez ar Su. Mont a ra kalzik a douristed da ergerzhet ar menez-se ha plijout a ra ivez d’ar grimperien menezioù arroutet-mat. Er menez Aoraki emañ ar skorneg Tasman er reter hag ar skorneg Hooker er c’hornôg.\nDave a ra an anv maoriek Aoraki d’un den e mojennoù Maoried Enez ar Su. Gant ar Saoz John Lort Stokes e voe anvet Mount Cook en enor d’an ergerzher James Cook, a voe an Europad kentañ oc’h ergerzhet trowardroioù Enez ar Su (hogen James Cook ne dostaas ket d’ar menez-se, pa oa o vageal).\nE 1894, evit ar wech kentañ, savas tri den, Tom Fyfe, George Graham ha Jack Clarke, betek penn uhelañ ar menez.\nAbaoe 1998 e vez graet ent-ofisiel gant an anv “Aoraki/Mount Cook“ da envel anezhañ, diwar an anv maoriek hag an anv saoznek.\nAdtapet diwar « https://br.wikipedia.org/w/index.php?title=Aoraki&oldid=1851873 »


Disput an dour - Goude 'vefe... lennegezh e brezhoneg\n(C'hoariet eo bet an disput-mañ gant S.B. ha M.H.M. e meur a lec'h, gant-se ar pezh zo skrivet en glas a veze chañchet diouzh al lec'h ma oamp ha diouzh an dud a veze er sal.)\nDaou zen zo o klask o hent, gante bep a gartenn, ur momeder, un nadoz-vor. Chom a reont ur reuziad hep kaozeal.\nUnan — An toull-mañ eo Kallag, neuze ?\nDaou — Ma, lest-hi, un tamm kêr dister eo homañ 'vat ! Fidamdoulle ! An Aotroù Doue n'eo ket tremenet dre amañ gwall alies, sur !\nUnan — Ha c'hoazh eo bet kempennet an traoù tro-dro : dastumet ar c'haoc'h-saout ha rozellet an hañvouezenn. Añfin, ma ne vez ket graet se 'met ur wech bep dek vloaz…\nDaou — Kempennet ! Ret eo lâret buan – n'eo ket troc'het an hanter deus al loustoni gant ar gantonerien : kaol-moc'h, piz-logod ha drez a chom c'hoazh. Ha linad 'ta !\nUnan — Ha sell ouzh ar chatal-korn zo en breskenn aze ba'r sal, o skrimpal hag o vlejal war-lerc'h o gwelien. N'int ket bet serret tout 'barzh o c'hraou.\nDaou — Amañ zo cholori o vont da vezañ kazi sur. Ha mechañs n'ay hini 'bet deus al loened gouez-mañ da staotat war al linad a zo aze pelloc'h, peotramant e vo ret pennaskiñ anehe 'benn ar fin.\nUnan — Hualiñ anehe a vo trawalc'h martese, daoust dehe da vezañ brellet ha pennsodet. Ha sell ouzh homañ all aze, gwashoc'h 'vit ur vuoc'h o c'houll kole.\nDaou — Hag an tarv bihan 'tal he c'hichen, prest d'ober he jeu dehi diouzhtu ! Hañ ! Kavout a ra dit eo dizañjer bezañ deut da beket amañ e-mesk ar sovajed-mañ ?\nUnan — E c'hallez bezañ trankil : an tropellad teureuged-mañ na spegont ket 'met ouzh kroc'hen fresk.\nDaou — N'eo ket tout se. E-mesk an ebeulien hag an ebeulezed digabestr-mañ, pelec'h ema ar charretour ? Piv eo chef al leur 'barzh an tolead amañ ? Piv eo ar mestr-c'hwiteller ?\nUnan — N'eo ket start da gavout : 'feus ket 'met klask un tamm krotouz penn-letern, gwisket gant dilhad liv ar c'hoant-kac'hat warne, stummet da vont d'an evadeg kaouled, kwa…\nDaou — Hemañ an hini 'vefe neuze, an tamm pekad krak-aotroù-mañ, glas e lagad ha lemm e sell. Un daoulagad pitaouer, kwa, ha goapaer a-leizh e lêr ! Ur poñsin a zen direvret gant ar stad !\nUnan — Hemañ an hini eo, dres.\nPlas ar sell zo war e c'horre\nHa muioc'h zo en-dro dehañ.\nDaou — Re wir eo ar pezh a lerez : hemañ n'eo ket ouzh an archerien eo heñvel, met ouzh ar re a vez o c'haloupat a-raoke. Pa vo krouget ar re lovr all e vo poent dehañ galoupat !\nUnan — Pa soñjan… En enor da besort sant eh out-te pedet d'an abadenn amañ ?\nDaou — N'oun ket 'vat ! N'eo ket Sant Diboan bepred ! Me a gustum bezañ pedet da stankañ un toull bennaket pa ne vez kavet den all ebet, beg bras all ebet da gontañ klikoù, da chakañ brezhoneg, d'ober ar pil-genoù. Hag amañ e welan ur bern tud deja…\nUnan — Ne oarez ket : ken buan all, meur a hini amañ a vefe mil stad enne ma vefe stanket un toull dehe, forzh pehini\nDaou — Toull ar serpant martese ?\nUnan — N'eo ket toull an alc'hwez bepred… añfin, alc'hwez bras ar baradoz bihan ne lâran ket…\nDaou — Na te, penaos out-te deut da beket amañ ? Diwar-bouez un neudenn vrein ?\nUnan — Eveldout-te moarvat : deut on dre doull an nor.\nDaou — Hemañ na gompren mann ebet : na bu, na ba, na ba, na bu ! Petra zo fritet dit 'benn sachañ ac'hanout 'barzh al lagenn flaerius-mañ ? D'ober petra out bet pedet ?\nUnan — N'on ket bet pedet, just a-walc'h. Deut on amañ abalamour d'an dour.\nDaou — D'an dour ? N'eus ket feson un ever-dour warnout koulskoude.\nUnan — N'on ket ur glesker, nann : ever-dour, n'on ket ; trafiker-dour, ne lâran ket. A-benn nebeud amañ, e-plas bourk Kallag eh an da lakat sevel un uzin dour burzhudus. Tour an iliz ah ay d'ober ur pezh kastell dour.\nDaou — Paour-kaezh Sant Laorañs zo o vont da vezañ beuzet neuze !\nUnan — Ne vo ket. Kaset e vo davet Santez Barba d'ar chapel du-hont.\nDaou — Hag e-giz-se e c'hallint mont da droiata o-daou, da bourmen o c'halite ha d'ober tro rapronobis… Un uzin dour burzhudus a lerez ? N'out ket kouezet war da benn, nann ?\nUnan — Met deus an dra-se an hini oa kaoz war an Télégramme an dez all : deus marc'had an dour 'barzh Kallag.\nDour feunteun Gwazhkaer\nDa soagnañ ar boan-revr\nDour feunteun Kêryekel\nDa zistanañ an divgell\nPa vez aet da benn g'an avel\nDour feunteun Pont ar Fao\nAn hini a ev dioutañ, pell a vevo\nDour ar Stêr-Yer…\nDaou — N'eo ket 'barzh Lourdes emaout amañ.\nUnan — Tost. Dour Kallag zo mat evit a bep sort traoù, evit a bep sort tud : ar re a goll o blev ; ar re a goll o skiant, o fenn ; ar re a goll o amzer ; ar re a goll o flijadur ; ar re a goll o gwreg…\nDaou — Hag ar re a goll o brezhoneg ?\nUnan — Ar re-se zo un afer all ! Ne vo ket trawalc'h dehe evañ deus an dour-se : laket e vefont da drempañ 'barzh – 'barzh al lesiveuz, 'ti *****.\nDaou — Biskoazh ne 'm boa klevet kemend-all : mont da bakañ brezhoneg 'barzh ul lesiveuzad dour fall ! Hag ouzhpenn 'barzh ti hennezh all !\nUnan — Met hennezh, just a-walc'h, *****, a vo laket da B.D.G. ba'n uzin peogwir eo spesialist bras an dour amañ 'barzh Kallag.\nDaou — Estonet e vefen ! Hennezh zo heñvel a-walc'h diouzhit ive : n'a ket re war an dour benniget…\nUnan — Trawalc'h a gozh kaozioù. Traoù all 'm eus d'ober, me.\nDaou — Dreist-oll ma ve ret dit mont da zilojañ Sant Laorañs 'vit reiñ plas d'ar c'hastell dour burzhudus… Mechañs emaout o vont da chom amañ beket ar fin memes tra.\nUnan — Amañ ? Un dra bennaket zo amañ war hon lerc'h ?\nDaou — Me 'soñj, ya ! Hag un dra a-feson c'hoazh, gant Alanig al Louarn ha F.A.B./Strollad Kallag.\nUnan — Hañ, ya ! Klevet 'm eus lâret ne vez den trist ebet pa vez ar re-se o c'hoari las hag o sailhat war al leurenn.\nUnan ha Daou —\nGant Alanig al Louarn, ho po 'leizh ho tiskouarn\nGant Strollad Kallag, ho po traoù deus an dibab


Euskadi Ta Askatasuna, berraet en E.T.A. ([ˈɛːta] ; euskareg evit Euskadi Ha Frankiz), zo anv un aozadur dizalc'hour euskarat ledvilourel a zo e bal krouiñ ur Stad dizalc'h ha sokialour en Euskadi, distag eus Stadoù Frañs ha Spagn.\nD'an 22 a viz Meurzh 2006 e voe disklêriet gant an aozadur un harz-an-tan da badout. Embannet e voe gant mouezh ar strollad e oa prest ETA da harpañ "un argerzh demokratel en Euskadi a-benn sevel ur framm labour nevez m'eo anavezet hor gwirioù evel pobl ha m'eo gwarantet an tu da ziorren en un doare digor an holl emdroadurioù politikel a c'hall bezañ evit an amzer da zont."\nSellet e vez ouzh ETA evel ouzh un aozadur sponterezh gant Bro-C'hall, Spagn, Stadoù-Unanet Amerika hag Unaniezh Europa. Abaoe 1968, ouzhpenn 820 den a oa marvet (340 trevour) ha miliadoù a oa bet gloazet da-heul taolioù bet anzavet gant ar strollad.\nIzili an ETA o tennañ boledoù e-kerzh Devezh ar soudard euskarat e 2006\nMurlivadur Republikan e Belfast (Iwerzhon) o tizkouez kengred ar vroadelourien iwerzhonat gant re ETA\nBietan jarrai ("Dalc'hit d'an daou anezho") eo lugan ETA. Ober a ra dave d'an div skeudenn a gaver war banniel ETA, an naer (arouez an derc'hel kuzh hag ar gwidre) korvigellet en-dro d'ur vouc'hal (arouez an nerzh). E 1959 e oa bet krouet ETA dindan renad ar jeneral Franco. Buan eo emdroet eus ur strollad a zifenne doareoù bevañ hengounel ur strollad armet. D'an 8 a viz Ebrel 2017 e oa bet dizarmet ar strollad drezhañ e-unan.\nSetu amañ daou arc'hadur pennañ an aozadur :\nkrouidigezh ur gouarnamant sokialour dizalc'h war dachenn Euskadi etre Frañs ha Spagn ;\nfrankiz evit prizonidi ar strollad barnet d'ar vac'h pe o c 'hortoz bezañ barnet.\nAdtapet diwar « https://br.wikipedia.org/w/index.php?title=ETA&oldid=1746927 »\nDernière modification le 23 Ebr 2017, à 19:33\nKemmoù diwezhañ degaset d'ar bajenn-mañ d'an 23 Ebr 2017, da 19:33.


Journal de Renaud Camus, lundi 24 novembre 2014\ncréée le mardi 25 novembre 2014, 12 h 00\nmodifiée le mardi 25 novembre 2014, 12 h 43Plieux, lundi 24 novembre 2014, minuit & demi. Pierre se disait hier impatient du dîner. Croyant à quelque festin improvisé, je lui demande de ~~~~~ ~~~ ~~~~~~ ~~~~~ ~~~~~ : ~~~~~~~~~ ~~~~ ~~~~~~ ~~~ ~~~~~~~ ~~~~~. ~~~~~, ~~’~~~~~~~-~~~, ~~~~~ c’est ce que ~~~~~ ~~~~~~~~~ ~~~~~ ~~~~~ ~~~~ ~~~~~~~~ ! Justement, ~~~~-~~~ : ~~’~~~~~ ~~~~~ ~~~ routine.\nJe ~~~ ~~~~~~~~~~ ~~~~~~~~~~~~~. ~~’~~~~ ~~~ ~~~~ (~~~~~~~~~) ~~~~~~~ ~~~~ ~~~~~ ~~~~~~~~~~~~. ~~~~ ~~~~~~, ~~’~~~~~ ~~~~~~~~~ la routine. J’ai ~~~~~~~~ ~~~~~~~ ~~~~ ~~~ ~~~~~~~~ ~~~~ ~~’~~~~~~~~~~ ~~ ~~~~~~~~~~ ~~~~ ~~~~~ ~~~~ ~~~~~~ ~~~~ ~~~~~~~~~ ~~~~~ ~~~ ~~~~~~~~~ ~~~ ~~~~~~~~~~ ~~~~~~~~~~~~ ~~~ ~~~~~~ ~~~ ~~~~ ~~~~~~~~~ ~~~~~ réglées et y ~~~~~~~~ ~~~~~ ~~~~ ~~~ ~~~~~. ~~~~ ~~~~~~~ ~~~ ~~~~~~ ~~~~ ~~~ ~~~~~~~~~~~ ~~~~~~~~, ~~’~~~~~~~~~, ~~~~ ~~~~~~~ ~~~~~~~ ~~~~~, ~~~~~ ~~~ Chronologie ~~~ Le ~~~~~ ~~~ l’Heure, ~~~~ activités de la ~~~~~~~, ~~~ ~~~~~~ ~~~~~~~ ~~~ ~~’~~~~~~-~~~~~~~ ~~~~~ ~~ ~~~~~~~ ~~~ ~~~~ ~~~~~ ~~~~~ ~~~~~~~ ~~~ ~~~~, ~~~ ~~~~~ ~~~ ~~~~~, ~~~~~~~~~~ ~~~~~~~~~ ~~~~~~ ~~~ ~~~~~~~ ~~~ ~~~ mots que les ~~~~~~~~~~~~ ~~~~~~~~~~~, ~~~ ~~~~~~~ ~~~~~~~~~~~ ~~~ ~~’~~~~ ~~~~ ~~~~~~~ ~~~ ~~~~~~~~~ ~~~~~ ~~~~ ~~~ soit.\nOr, ~~~~~~ ~~~~~~~~~~~ ~~~~~~~~~~~~ — partagée, ~~~~~ ~~~~~~~~~~~~ —, ~~’~~~ ~~~~~~~~~ ~~ ~~’~~~~~~~~ ~~ la France, à ~~’~~~~~~~, ~~ ~~~ ~~~~~~~~, ~~ ~~~ ~~~~ ~~~~~~~~~~~, ~~ ~~’~~~~~~~~~ ~~~~~-~~~~~, peut-être.\nJe ~~~~~~~~~ ~~ ~~’~~~~~~~ ~~~ ~~~~~~~~ ~~~~~~~ ~~~ ~~’~~~~~~~~~, ~~~ ~~~~~~, ~~~~~ ~~’~~~~ ~~~~ ~~~~~~~~ ~~~~ je ne puis ~~~~ ~~~~~ ~~~~~ ~~~~~~~~~~~. ~~’~~~~ ~~ ~~~~~~~ ~~~~ ~~~~~~~~~~, ~~~~ ~~~~~~~~~~, ~~~~ ~~~~~~~ ~~~ ~~~~ ~~~~~~~~~~~~~ ~~~ ~~~~~~ ~~~~~~~ ~~~’~~~~~ ~~~ ~~~~ ~~~~~~~~~~~, ~~~ ~~’~~~~ ~~~~~ — il n’y a ~~~~ ~~~ ~~~~~~~~~~ ~~~~ ~~~ ~~~~~. ~~~~~ ~~~~~~~~~ ~~’~~~~~~~~~ ~~~~ ~~~ ~~~~ ~~~~ ~~~~~~ ~~~ ~~~ ~~~~~~~~~ ~~~ ~~~~~~, ~~~~~~~ ~~~ ~~~ ~~~~, ~~~ ~~~~~~~~ ~~~~~~, ~~~ se faisant oublier ~~’~~~~~. ~~’~~~~~~~~~ ~~~’~~~~~ ~~~~~~~ ~~~~ ~~~ ~~~~~ ~~~ ~~~~~~~ ~~’~~~~~~~~, ~~~ ~~~ ~~~~~~~~ ~~ ~~’~~~~~ ~~~ ~~~~ ~~~~~~~~~~ (~~~ ~~~~~~ ~~~~~ ~~~ ~~~~~~). ~~~~~ ~~~~~ ~~~ ~~~~~~~~ dans l’opulence et ~~’~~~~~~~~~ ~~~~~~~~~~~~~, ~~~~ ~~~ ~~~~~~~ ~~~~~~~~~~, ~~~ ~~~~~~, ~~~~~ ~~~~~ ~~~~ ~~~~~~~~~~~~~~~~ ~~~ ~~~~ ~~~~~~~~~~ ~~~~ ~~~~~~-~~~~~, ~~~~ ~~~ ~~~~~~~~~~~~~ ~~~~ ~~~ ~~~ ~~~~~~~~~ ~~~ ~~~~ ~~~~~~~~~~~ vulgaires. Je souhaiterais ~~~’~~~~~ ~~~ ~~~~~~~~~~ ~~~~~ ~~~ ~~~~~~~~, ~~’~~~~~~~~~~ ~~~~~~~~~~~, ~~’~~~-~~~~~~~~, ~~’~~~~, ~~~ ~~~~~~~~~, l’identité.\nLe ~~~~~~~~~~ ~~~ ~~~ ~~~~~~~~ ~~’~~~~ ~~’~~~~~~~~~~, les ~~~~~~~~~~~ ~~~~~~~, ~~~ ~~~~~ ~~~ ~~~~ ~~~~~, la ludification de ~~’~~~~~~~~~~, ~~’~~~~~~~~~~ ~~~~~ ~~’~~~~~~~~~~, ~~~ ~~~~~~ ~~~~~ ~~~~~. ~~~~ ~~~~~ ~~~~~~~~~, ~~~~ ~~~~~~~ ~~~ ~~~~ ~~~~~~~ ~~~~~~~~~~, ~~’~~~~ ~~~~ ~~~~~~~ ~~~ ~~~~~~ ~~~~~~~~~~ ~~~~~~~~~. ~~~ ~~~~~~ ~~~~~~ il est leur ~~~ ~~~~~ ~~~~~. ~~~~ ~~~~~~~ ~~~ ~~~~~ ~~~~~~~ ~~~~ ~~~~~~~~~~~~~ — ~~~~ ~~~~~~~~~~~~~ ~~~ quoi ?\nJe ~~~~~~~ ~~~~~~ ~~~~ ~~’~~~~~~ ~~’~~~~~ ~~~~ ~~~~ ~~~ ~~~~~~ ~~~~~~~~~~~~ ~~~ ~~~~-~~~~~~ de nouveauté, ce ~~~ ~~~~~ ~~~~~~~~ ~~~~~~~~, ~~~~~ ~~~~ ~~~~~~~~~ ~~~~~~~~~, ~~~~~ ~~~~~~ ~~~ ~~~~~ ~~~~~~~. ~~~~ ~~~~~~~~~~~~~~ ~~~~~~~ ~~ ~~’~~~~~~~~~ ? ~~~~~~ ~~~~~, ~~~~~ ~~~~~ ~~ ~~~~~~ ~~~~~~ ~~’~~~~~~~~~~~~, ~~~ vexations et de ~~~~~~~~~~~ ~~~~~~ ~~~~~ ! ~~~ ~~~~~~~~ ~~~~~~, ~~~ ~~~~~~~~~ ~~~~~~~~~~~~~~~~, ~~~~ ~~~~~~~~~~~ ~~~~~~~~~~~~, ~~~~ ~~~~~~~ ~~’~~~~~~ ~~~ ~~~ ~~~~~~~ ~~~~ ~~~~~~ ~~~~~~~~~ : ~~ ~~~~~ ~~~~ ? ~~~~~~ ~~~~ ~~~~~~~~~~~~~~, nos cabinets de ~~~~~~~~, ~~~~ ~~~~~~~~~, ~~~~ ~~~~~~~~, ~~~~ ~~~~~~~~ ~~~~~~~~~~~~~~, ~~~~~~ ~~~~~~~~~ ~~~~~~ ~~~ ~~~ ~~~~~~~~, ~~~ ~~~~~~~~~~~~ silence...\nPeut-être ~~~ ~~~~~~ ~~~~~~~~~~ ~~~~ ~~~~~~~~~~~ ~~~~~~~~, ~~~~~~, ~~~~~~-~~~~~ ~~~ ~~~~~~ qu’il n’arrive rien, ~~~ ~~~~~~ ~~~ ~~~~-~~~~~~, ~~~~ ~~~~~~~ ~~~~ ~~~~~~~ ~~~~~ ~~~~~~~~~~ ~~ ~~~~~, ~~~~~~~~~~~~~ ~~~~~~~~~~~, ~~~~~~~~~~~~~, ~~~~~~~~~~ ~~~ ~~~~~ ?\nvoir l’entrée du lundi 24 novembre 2014 et ses 2 images dans Le Jour ni l’Heure


Iestyn ap Gwrgant (1045-1093) a oa diwezhañ roue Morgannwg ha Gwent. Mab e oa da Gwrgant Morgannwg. Diskenn a rae eus aotrounez Afan ha Tewdrig (c. 550–584). E Dinas Powys, er mervent da Gerdiz e oa e gêr-benn.\nRoue Morgannwg e teuas da vout goude lazhet Caradog ap Gruffudd en emgann Mynydd Carn en 1081. Savet en dije kestell en ardremez Kenfig. Hervez ar vojenn e savas bec'h etre Iestyn hag Einion ap Collwyn. Ha Iestyn da gouviañ Robert Fitzhamon, aotrou Gloucester, hag e zaouzek marc'heg da zont da ziskoulmañ an afer. Ur wech pedet ar brezelourien ne fellas ket dezho mont kuit. Tennet e voe e rouantelezh digant Iestyn, ha Fitzhamon da lakaat e gêr-benn e Kerdiz ha da rannañ douaroù Morgannwg etre e vrezelourien.\nGoude e varv e voe brudet an anv 'Iestyn' dre Vorgannwg ha pelloc'h zoken.\nKoulskoude e chomas an uheldirioù etre daouarn Kembreiz. Caradog ap Iestyn, mab henañ Iestyn ap Gwrgant, eo an aotrou kembreat nemetañ a c'hallas mirout douar e Morgannwg, goude aloubadenn Fitzhamon. E zouar a oa etre ar stêr Nedd hag ar stêr Afan, ma voe graet ouzh e diegezh "aotrounez Afan."\nAdtapet diwar « https://br.wikipedia.org/w/index.php?title=Iestyn_ap_Gwrgant&oldid=1786269 »\nKemmoù diwezhañ degaset d'ar bajenn-mañ d'an 5 Meu 2018, da 11:44.


Kaozeal:Arveriad:Malo - Wikipedia\n(Adkaset eus Kaozeadenn Implijer:Malo~brwiki)\n--Neal 18 Du 2006 da 19:37 (UTC)\n1 Vot digor evit kaout ur bureviad\n2 Respont: Infobox Albom\n3 Patromoù: Infobox sonerezh\n4 Poltredoù iwerzhonat\n5 Ac'hanta !\n7 Dispartiañ al labour.\n9 Youpi mintin\n10 Galvadenn: Dilennadeg merourion/ezed nevez (pazenn gentañ)\n11 E ser an dilennadeg\n12 E ser doareoù Bianchi-Bihan\n12.1 E ser va stankadennoù\n12.2 E ser an dilennadeg\n13 Your account will be renamed\nVot digor evit kaout ur bureviadAozañ\nUr vot a zo bet digoret amañ evit kaout ur bureviad war ar wikipedia brezhoneg. Neal en deus lakaet e anv. Poent bras eo kaout ur bureviad war hon wikipedia evit bezañ emren penn-da-benn. Ar bureviad a servijo evit krouiñ merourien nevez, reiñ ar statud bot da implijerien 'zo (da skouer da Nono le petit robot a zo kroget da labourat kalzig war hon wikipedia), ha kemm anv implijerien 'zo mar bez ezhomm. Evit poent eo ret tremen dre meta evit an tri dra se. Trugarez da votiñ. A galon,Benoni 23 Ebr 2007 da 16:47 (UTC)\nRespont: Infobox AlbomAozañ\nRespontet eo bet dit amañNeal (Kaozeal) 1 Mae 2007 da 14:49 (UTC)\nPatromoù: Infobox sonerezhAozañ\nAet on da welet war ar Wikipedia e saozneg evit tapout ar patromoù diwarnañ dit-te pe d'unan bennak all) d'o brezhonekaat da heul. Ur gudenn zo avat, ar re a fell dit implijout a zo kevrennek, da lârete eo e ranker sevel meur a ispatrom evit gallout sevel ar patrom pennañ. N'oûn ket hag-eñ e talvez ar boan. Dit-te da c'hout. N'eo ket diaes d'ober e gwirionez, torr-penn ne lâran ket: n'eus nemet sevel pep ispatrom ret (dont a rafont war wel bewech evel patromoù a vank...) dre eilañ ha treiñ diwar ur ikipedia all (laka ur sell da gentañ war raktresoù e yezhoù all e ken kaz e vefent aesoc'h ar patromoù implijet gante) en ur diwall ma kenglofent ar stummoù hg ar formatoù a batrom da batrom evit m'afent en-dro mat. A-hend-all, ar wezh-mañ e vefe hennezh ar mod gwellañ d'am soñj, e c'hellfes sevel ur patrom nevez flimm-flamm e brezhoneg hep eilañ u patrom diwar ur wikipedia all, met o klask tennña gounid eus patromoù damheñvel bet savet dija e brezhoneg evit gallout chom hep rankout terriñ da benn gant istor formatoù an taolennoù hag all.Neal (Kaozeal) 3 Mae 2007 da 09:05 (UTC)\nSalud Malo, emaon o labourat war an easter rising ha brezel dizalc'hidigezh Iwerzhon, met ur gudenn am eus. Dalc'het am oa ar skeudennoù vil eus De Valera/Roparz pe reoù Thomas Clarke ha ne ouezan ket penaos ober evit o lakaat war wikipedia. D'am soñj n'eus kudenn ebet rak n'eus gwir ebet warno. Ha gouzout a rez penaos ober ? Trugarez en a-raok --Gwendal.P 16 Mez 2007 da 20:24 (UTC)\nHini Thomas Clarke, MacDiarmada/MacDermott (diwall ar memes den eo), Plunkett. Trugarez--Gwendal.P 16 Mez 2007 da 21:19 (UTC)\nDa lakaat war o benadoù personel, savet am eus anezho. Trugarez.\nKollet hon eus globi... ne chom nemet benoni ;) neketa Malo?--Gwendal 18 Mez 2007 da 09:21 (UTC)\nTrugarez dit evit ar poltredoù az peus lakaet. Da vefe deomp labourat asambles war tem an easter rising, labourat a ran war Michael Collins rak kavet am eus dielloù dedennus kennañ a vefe bet gwelloc'h din o kavout e pad an TPE met ne ra forzh. Me zo o paouez lenn an tabut az peus bet gant ar re all ha m'eus ket bet ezhomm lenn da anv war da gemennoù evit da gavout. Gant an traoù oa skrivet em eus gwelet sklaer e oa te, met me oa a du ganit, pa'meus kroget da labourat war Stanley Kubrick, rak emaon o paouez echuiñ e bajenn, em eus ranket diverkañ traoù evel "un oranjezenn mekanik" pe "2001 odisea an egor", ar pezh a gavan sod rak n'int ket bet troet e brezhoneg ha pa oant skignet e Breizh e oa e galleg. Perak n'o deus ket divizet buhanoc'h lakaat an titloù e divyezhek, vefe ket bet kement a reuz war al lec'hienn. Dija n'on ket plijet pa vez troet anvioù a filmoù o tont eus broioù estren (The departed=Les infiltrès....aynn?) Gwir eo ez eus ezhomm troidigezhioù pa z'eo japaneg pe sinaeg, met an doare gwellañ d'ober a zo an doare diyezhek. Lar din pa po amzer evit labourat war ar roukined, rak kroget am eus mat dija... A-benn ur wech all war bed wikipedia... --Gwendal.P 18 Mez 2007 da 16:20 (UTC)\nEvit Morvan ne ouezan ket goulenn a rin digant ar re all met e mod all en ur c'hortoz am'efe echuet gant Collins, 'peus kemet kregiñ ar plac'h ruz komunour, ha goude-se e skrivimp un dra bras evit an Easter rising (lavaret e vo emsavadeg Pask war al lec'hienn, lakaet am eus se dija e giz-se war buhez an tudennoù). Ha tammig ha tammig ez imp war raok en ur grouiñ ur bajenn nevez bep an amzer da skouer diwar-benn an IRA pe traoù e-giz-se. Mod all da vefe dit displeg din penaos e rez da afer evit gellout lakat ar skeudennoù en un doare ken aes. Ken tuch meu amish... --Gwendal.P 18 Mez 2007 da 17:50 (UTC)\nDispartiañ al labour.Aozañ\nBon troet am eus ul lodenn diwar ar saozneg evit pennad ar Red Hot dija, n'eo ket dav lakaat ar pennad e saozneg war an hini brezhoneg, ne servijo ket (din d'an nebeutañ). Chom a ra din ul lodenn d'ober, ma peus c'hoant sikour evit treiñ lodennoù all e c'heli lavar din. --Gwendal 24 Mez 2007 da 20:13 (UTC)\nRed Hot Chili Peppers a zo gant un L nemetken, sell evit ar yezhoù all!!!--Gwendal 24 Gou 2007 da 18:16 (UTC)\nRet eo deomp labourat da gentañ war emsavadeg Pask (gant ar plac'h ruz, Cokkolly, hkz, hkz,...), en ur glask stankañ ar muiañ liammoù ruz hag a zo tu deomp henober. Ha goude e rimp ul liamm gant ar brezel diabarzh dre De Valera hag all, hag all, ha goude-se e labourimp war ar brezel diabarzh, e giz-se ne vimp ket strewet ha tu vo mont war raok goustadig met gant wir pennadoù a ziazez. Lar din ma peus mennozioù all e-keñver an dra-se. A-benn nebeut war bed wiki. --Gwendal.P 23 Mez 2007 da 19:31 (UTC)\nHey! Pennadoù e-leizh a chom d'ober, e-keñver ar sonerezh, gwelet 'm eus 'poa kroget gant an Heavy, dreist. Laouen on e teufec'h en-dro!--Gwendal 9 Eos 2009 da 18:25 (UTC)\nSavet eo bet ganin ur c'hinnig evit boulc'hañ gant an argerzhadur evit dilenn merourion/ezed nevez . Pedet out da reiñ da ali war ar bazenn gaozeal stag ouzh ar c'hinnig-se (amañ) diwar-benn ar c'hraf kentañ a denn d'an doare ma ranker lakaat anv unan bennak evel kannad/ez evit dont da vezañ merour/ez. Ur wezh sklaeraat ar bazenn gentañ-se ha tizhet ur c'henemglev ledan e vo tu da vont pelloc'hig o tigeriñ ar argerzhadur da vat o pediñ digant an implijerion/ezed lakaat o anv pe anv unan bennak all evit gallout mouzhiañ diwar ofenn da c'houde. Da achuiñ neuze e vo ret da c'houde dont a-benn d'ur c'henemglev diwar-benn mont-en-dro ar vouzhiadeg hec'h-unan a-raok stagañ ganti da vat. Neal (Kaozeal) 30 Eos 2009 da 18:07 (UTC)\nE-touez an emstriverion e weler diouzh un tu ur skipailhig tud en em anavez mat war a hañval, hag oc'h en em kinnigañ pep hini an eil evit egile : BB (kinniget gant ..., Ex-Smith ha Neal), Ex-Smith (kinniget gant Neal ha BB), Llydaw (kinniget gant Ex-Smith, BB ha Neal) ha ... (kinniget gant BB, Neal, Ex-Smith) (an daou diwezhañ o vezañ nullet o c’hinnig diwar o goulenn) : bravat tiegezh, neketa ? Diouzh un tu all, estregedon, Y-M D (kinniget gant Bolivar, "Gweñlc'h"), Gwendal P. ha Malo (kinniget ganto o-unan). Ha neuze e teu an traoù da vezañ kemplesoc'h evit BB hag e sujidi ! Neal ha BB zo ar re o deus kinniget ar muiañ a emstriverion (BB, Ex-Smith, Llydaw ha ... gant Neal ; Ex-Smith, Llydawr ha ... gant BB), pa oa asur e oa tud eus o skipailhig. Ha bremañ pa welont tud all -ne hañvalont ket anavezout ken mat- e skriv Neal : Ret eo anzav on souzhet bras gant an niver a dud a fell dezhe dont da vezañ merour... hag en em c'houlenn a ran hag-eñ e c'houvezont int-i holl pe re eo kefridioù ar c'harg-se? N'eus forzh penaos, ne gav ket din e vefe un dra vat kaout re a verourion rak ret eo dezhe en em glevet ivez ha, d'am soñj atav, e vefe aesoc'hig kas an traoù war-raok en un doare sioulig ma vefe un nebeud merourion oc'h ober war-dro ar raktres atav. Ya, sur ! Gwelloc'h eo "un nebeud merourion oc'h ober war-dro ar raktres atav". Un nebeut tud dibabet mat na petra 'ta !\nMeven 2 Her 2009 da 15:04 (UTC)\n...dres ! An disoc'hoù ne hañvalont ket pezh a oa gortozet gant BB "Neal", gant tud enebet ouzh BB ha ne oant ket gortozet. Ha neuze BB -bepred dindan anv "Neal"- da glask hag-eñ ne vefe ket un tamm irienn bennak : Kement a dud a-enep BB ? Ne c'hall ket bezañ ! Ha neuze BB "Neal" da c'houlenn un tamm enklask diwar-benn ar stankadennoù hag an IPoù digant un atebeg bennak eus ar Wikipedia gallek ha . Ha disoc'h e enklask a voe e voe heñvel IPoù...Bianchi-Bihan ha ..., arveret stank ganto an hevelep urzhiataer e-pad ur sizhunvezh bennak e miz gouere ! Nag un dichañs ! Ha neuze BB "Neal" da douiñ n'eo ket Bianchi-Bihan ha ... an hevelep den ! Neuze, disheñvel talvoudegezh an enklaskoù hervez piv zo e kont : diouzh un tu IPoù disheñvel ne vir ket ouzh un hevelep arverer da vezañ a-dreñv, diouzh an tu all un hevelep IP ne brou ket ez eo an hevelep hini a zo a-dreñv...Ne lavaran ket ez eo Bianchi-Bihan ha Kdbzh an hevelep hini -pezh n'int ket din da c'houzout-, met petra vefe lavaret ma vefe merket va IP e-touez an dilennerion ? Pe IPoù heñvel e-touez ar re "n'o deus mouezhiet mat" ? Emichañs e vo plijet ar re-se -ar re o deus mouezhiet a-enep BB- da zeskiñ an diskred zo warno da vezañ keniriennourion ganin...Mouezhiet 'm eus gant ur c'hont savet a-ratozh evit se, hogen dindan un lesanv splann a-walc'h -Mewenn-, n'em eus ket klasket kuzhat piv oant : kement-se a dalveze mat, da vihanañ, ur bloaz stanket, ken grevus ma'z eo kement-se, anat deoc'h ! Dreist-holl e lenner diwar bluenn "Neal" Goût a ra an holl, da skouer, n'hall ket ar verourion kemer divizoù diwar-benn kaozeadennoù m'o deus kemeret perzh enne? . Met kement-se n'eo ket un arver personel eus e c'halloud, anat deoc'h !\nUnfortunately, your account clashes with another account also called Arveriad:Malo. To make sure that both of you can use all Wikimedia projects in future, we have reserved the name Arveriad:Malo~brwiki that only you will have. If you like it, you don't have to do anything. If you do not like it, you can pick out a different name.\nAdtapet diwar « https://br.wikipedia.org/w/index.php?title=Kaozeal:Arveriad:Malo&oldid=1628804 »\nDistreiñ d'ar bajenn "Arveriad:Malo".\nDernière modification le 17 Meu 2015, à 19:23


Ar gwerzioù | Becedia\nMarie-Josèphe Bertrand (1886-1970)\nAozer : Ifig Troadec / Genver 2017\nGoude an eil Brezel Bed e oa bet kazi disoñjet ar ger «gwerz» gant ar vrezhonegerien, ha ma ne vije ket bet evit ar berzh-spontus en doa graet sonerezh Breizh adalek ar bloavezhioù 1970, n'eo ket sur e vije deuet ar ger-mañ, asambles gant e liester «gwerzioù», da vezañ implijet en-dro, kement e galleg hag e brezhoneg. Ober gant ar ger gwerz a oa deuet da vezañ un arouez, rak ar gwerzioù a oa sañset bezañ penn-natur ar c'han e brezhoneg. Muioc'h boutin eo deuet ar ger da vezañ er bloavezhioù war-lerc'h, betek bezañ implijet gant ar Vretoned hag ar ganerien, memes, evit diskouez n'eus forzh peseurt doare kan.\nPetra eo ar gwerzioù?\nUn doare kan n'ez eus ket eus outañ nemet e brezhoneg eo ar werz: kontañ un istor o kanañ a vez graet enni, heñvel a-walac'h eo diouzh ur c'hlemmgan, ur valladenn, ur salmadenn... Setu penaos e vez termenet gant Eva Guillorel en he levr La complainte et la plainte [Ar c'hlemmgan hag ar c'hlemm]: «[...] kanaouennoù hir int, lec'h ma vez taolennet istorioù mantrus bet c'hoarvezet er Vro. Pizh e vez deskrivet ar fedoù a c'hoarvez enno, ha dre vras eo resis-kenañ anvioù al lec'hioù hag an dud meneget [...]».\nHervez Fañch an Uhel, bet dastumer-meur eil lodenn an XIXvet kantved, e oa ar gwerzioù kanoù harozel pa oa ar sonioù kanoù lourennek (kanaouennoù a garantez, kanaouennoù flemmganus pe farsus, kanaouennoù da luskellat pe kanaouennoù eured, h.a.). Setu pezh a skrive diwar-benn ar gwerzioù: «[...] kanoù teñval, moliac'hus, skrijus int, lec'h ma konter gweledigezhioù dreist-natur, lazhadennoù bugale, tud marv en duvelloù, treitouriezhioù, skrapadegoù hag a bep seurt darvoudoù feulz: doareoù feodel hag hanter varbar hag a zegas soñjoù eus an daouzekvet ha trizekvet kantvedoù, met a oa chomet bev betek an triwec'hvet kantvet e Breizh».\nGwerzioù hag istor\nAdalek penn kentañ an naontekvet kantvet e oa bet dedennet an dastumerien hag ar c'hevredigezhioù tud ouiziek gant ar gwerzioù. Kervarker en doa embannet un niver vras anezho er Barzaz-Breiz, deuet er-maez evit ar wech kentañ e 1839. Kinnig a rae ar c'hanoù o klask adkavout gant peseurt fedoù istorel e oa bet awenet an dud o doa kompozet anezho. Leun a faltazi e oa e zoare da zielfennañ a-wechoù, ha se zo kaoz e savas ur rendael adalek eil lodenn an naontekvet kantved. Daoust da se eo bet bras tregern an oberenn e Frañs hag en Europa.\nAbaoe an amzer-se eo aet war-raok ar glaskerien war al labour keñveriañ ar c'hanoù o doa dastumet gant dielloù dre skrid, reoù ar justis peurgetket, kement ha gant hengounioù dre gomz pobloù all er bed. Embannet eo bet meur a studiadenn, o fall adkavout peur e oa bet c'hoarvezet an darvoudoù kontet er gwerzioù. Dav eo menegiñ en o zouez labourioù heverk Donatien Laurent, klasker er CNRS, ha dreist-holl e enklaskoù diwar-benn gwerz Loeiz ar Ravalleg pe gwerz Skolvan.\nKarg sokial ar gwerzioù\nE kevredigezh hengounel maezioù Breizh-Izel e tremene al lodenn vrasañ eus ar sevenadur dre ar gomz – ma n'eo ket an holl anezhañ. Lavarout ar wirionez, kontañ istorioù gwir a oa neuze karg ar gwerzioù. E mod-se e soñje kement ar ganerien hag ar re a selaoue anezho, ha meur a wech, goude kanañ ur werz e konte ar c'haner un toullad hengounioù komzet, addisplegadennoù e komzoù plaen, resisadurioù war al lec'hioù, ar fedoù hag an dud meneget.\nAr ganerien gwerzioù, dec'h hag hiziv\nNiverus eo ar ganerien heverk o deus kanet ha treuzkaset ar gwerzioù betek bremañ. E-touez ar re vrudetañ e kaver Marc'harid Fulup, kanerez eus a Blûned e Bro Dreger, he doa treuzkaset 200 kan da Fañch an Uhel etre 1865 ha 1895, 40 gwerz en o zouez. Frañsez Vallée a enrollas he mouezh war rolloù koar e Gwengamp e 1900. An dielloù-se, kanoù kentañ bet enrollet e brezhoneg, a zo e-touez an dielloù dre gomz miret gant Dastum.\nTostoc'h ouzhomp e voe diskuilhet talant bras Marie-Josèphe Bertrand, kanerez ha botaouerez eus Kanuhel (22) marv e 1970, gras da labour Claudine Mazéas he doa enrollet anezhi o kanañ gwerzioù e 1959. Kanerezed gwerzioù a-bouez e oa bet ar c'hoarezed Goadeg ivez. Deuet e oant da vezañ brudet da heul Alan Stivell e penn-kentañ ar bloavezhioù 1970 ha sikouret o doa da lakaat ar c'hanoù-se da vezañ deuet-mat war ar gwagennoù ha war leurennoù ar festivalioù kentañ.\nTud vrudet a zo bet, met arabat deomp disoñjal eo bet treuzkaset ar gwerzioù gant mareadoù kanerien dizanv. E-pad pevar pe pemp kantved, hag ouzhpenn a-wechoù, eo bet treuzkaset ar gwerzioù a rummad da rummad, hep bezañ kemmet an disterañ evit lod anezho. War lec'hienn dielloù dre gomz Dastum e c'heller selaou ouzh skouerioù anezho: gwerzioù e-leizh bet dastumet en amzer-vremañ e Breizh-Izel a-bezh.\nTroet gant Lena Catalan-Marcos\nRoll levrioù ha pladennoù\nGUILLOREL É., La complainte et la plainte. Chanson, justice, cultures en Bretagne (XVIe-XVIIIe siècles), PUR / CRBC / Dastum, 2010.\nDONATIEN L., La gwerz de Louis Le Ravallec, ATP, t. 15/1, 1967.\nDONATIEN L., Aux sources du Barzaz Breiz. La mémoire d’un peuple, ArMen, 1989.\nLes sources du Barzaz Breiz aujourd’hui, CD-livret de la collection « Tradition vivante de Bretagne », Chasse Marée / ArMen / Dastum, 1989.\nGwerzioù ha sonioù Bro Dreger, CD-livret de la collection « Tradition vivante de Bretagne », Dastum, 1995.\nMarie-Josèphe Bertrand, chanteuse du Centre-Bretagne, CD-livret de la collection « Grands interprètes de Bretagne », Dastum, 2008.\nLes soeurs Goadec, chanteuses du Centre-Bretagne, CD-livret de la collection « Grands interprètes de Bretagne », Dastum, 2012.\nArchives sonores de Dastum\nAUTEUR : Ifig Troadec\nDastumer ha kaner eo Ifig Troadeg. Labourat a ra e kevredigezh Dastum, war ar vicher mirout ha kas war raok glad dre gomz Breizh-Izel.


Pellgent - Wikipedia\nChristmas Eve, ul livadur eus 1878 gant J. Hoover & Son.\nAr Pellgent eo noz an Nedeleg, etre ar 24 hag ar 25 a viz Kerzu er broioù katolik hag anglikan da gentañ, bremañ e broioù ar C'hornôg dre vras. Noz an Nedeleg a vez lavaret ivez.\nEn noz-se, hervez ar c'hiz kristen, e vez kanet noueloù, ez aer da oferenn hanternoz, hag e vez graet adkoan pe fiskoan nedeleg goude. Aozet e vez un "oferenn ar vugale" da 7 eur alies ivez. Lakaet e vez etev an Nedeleg en oaled, ur mell kef hag a zevo an noz-pad, hag adalek hanternoz e vez lakaet ar mabig Jezuz er c'hraou.\nDeuet eo da vezañ ul gouel lik hiziv hon deiz, heuliet gant kalz familhoù er bed kornaouegel hag e lec'h all, en o zouez ar familhoù dibleustr pe digristen. Debret e vez fiskoan, ur goan vrasoc'h hag hiroc'h eget boaz ; lakaet e vez profoù e traoñ ar saprenn ; hag ar re a het un "Nedeleg Laouen" d'ar re all da hanternoz. E-pad vakañsoù an Nedeleg emañ ar gouel-se hag a vez gortozet gant ar vugale peogwir e vez dizoloet o frofoù ganto ar beure war-lerc'h, e deiz an Nedeleg. Evit gwir eo d'an noz-se e tremen an tad Nedeleg dre ar siminal evit kas ar profoù d'ar vugale dre ar bed.\n1 Hengoun an Iliz Ortodoks\n2 Kanoù Nedeleg\n3 Ar Pellgent en istor\nHengoun an Iliz Ortodoks[kemmañ | kemmañ ar vammenn]\nD'an noz etre ar 24 hag ar 25 a viz Kerzu ivez e vez lidet noz ar Pellgent gant an Ortodoksed, met implijout a reont an deiziadur juluan, ar pezh a zo par d'ar 6 a viz Genver en hon deiziadur gregorian.\nKanoù Nedeleg[kemmañ | kemmañ ar vammenn]\nKanet e vezont da noz ar Pellgent, relijiel pe awenet gant ar relijion kristen an aliesañ. Meur a gan a ra dave d'an noz-se, da skouer Stille Nacht, heilige Nacht (noz didrouz, noz santel, en alamaneg).\nAr Pellgent en istor[kemmañ | kemmañ ar vammenn]\nTreverzoù anofisiel a voe e-pad ar Brezel Bed Kentañ e noz ar Pellgent 1914 ha 1915 etre ar soudarded vreizhveuriat hag alaman. Kinklet e voe an trañcheoù, kanet e voe tonioù Nedeleg hag eskemmet e voe profigoù en No man's land. Kemeret e voe korfoù ar re nevez marvet evit bezañ douaret.\nNoz ar Pellgent, kontadenn gant Jakez Konan (Al Liamm, niverenn 65, Du-Kerzu 1957)\nAdtapet diwar « https://br.wikipedia.org/w/index.php?title=Pellgent&oldid=1956517 »\nKemmoù diwezhañ degaset d'ar bajenn-mañ d'an 15 C'hwe 2022, da 10:18.


Best of Breizh ! e brezhoneg gant Nathalie Beauvais\nKeginañ e brezhoneg\nPublié le 20/02/20 16:59 -- mis à jour le 20/02/20 18:21\nAnduilh giz ar Gemene\nEvit ar wech kentañ, e c’hello ar vrezhonegerien ober o mad eus rekipeoù Nathalie Beauvais en ur ober gant yezh o c’halon, a-drugarez d’al levr kaer-tre se, a zo strollet ennañ 80 rekipe ar gegin breizhat n’haller tremen hebioù (172 pajenn).\nLusket eo bet ar chanter-se gant Strollad Labour Brezhoneg Produet e Breizh, a-gevret gant embannadurioù Coop Breizh.\nKemeret e vo tro eus hon emgav evit diskouez deoc’h disoc’h raktres Best of Breizh e brezhoneg hag oberoù Produet e Breizh evit diorren ar brezhoneg.\nRencontre de Malo Bouëssel du Bourg, directeur de l’association Produit en Bretagne.\nGoude an taol-kalon 2013, petra en deus broudet ac’hanoc’h da dreiñ an destenn-mañ ?\nMBdB : N'eo ket deuet al loc’hañ eus ar Priz Pik Kalon bet roet d’al levr e 2013 tre-ha-tre. Deuet e oa din ar mennozh treiñ levr diwezhañ Nathalie Beauvais e brezhoneg daou pe tri bloaz zo. Ha ne oa ket hemañ. Nathalie hag Arnaud eo o deus lavaret din, gant gwir abeg, e vefe poellekoc’h dibab Best of Breizh, dre natur ar rekipeoù lakaet war wel diouzh un tu (eus rekipeoù breizhek n’haller ket tremen hebioù ez eus anv), ha diouzh un tu all dre m’en doa resevet al levr-se Priz Pik kalon Produet e Breizh. Gant se en doa al levr ul liamm kreñv gant Produet e Breizh. Alese ur reizwiriegegezh doubl. Nathalie hag Arnaud, gant brokusted vras evit ar brezhoneg, o deus profet ar gwirioù deomp evit ur bennozh Doue.\nABP : Ul levr rekipeoù Breizh… e brezhoneg. Peseurt talvoudegezh evidoc’h hag evit ho kevredigezh ?\nMBdB : Bep bloaz e vez kaset da benn ur raktres evit diorren plas ar brezhoneg er vuhez ekonomikel ha sevenadurel gant Produet e Breizh. Rankout a ra ar yezh en em ziskouez er-maez eus ar skol. Adpec’hennañ ar yezh a dalvezh kement ha kemer perzh er vuhez foran e brezhoneg, ent-laouen, dre ar c’hoari, dre ar c’hrouiñ, dre ar blijadur. Deskiñ en ur ebatal, gwelloc’h pedagogiezh ne ve ket kavet ! Goût a ouzon ez eus strolladoù keginañ e kevridigezhioù lec’hel zo. Met ne oa benveg a-feson ebet en o c’herz betek-henn. Ul levr hag a rafe enor d’hor gastronomiezh koulz ha d’hor yezh. Graet eo gant Best of Breizh e brezhoneg. Ul levr hollgaer eo, ha savet mat. A zo gwelloc’h, ne vo ket diaes d’an dud ober gantañ. Oberenn ur benngeginourez eo hag a oar treuskas an hengoun en ur zegas ur sell a-vremañ war hor gastronomiezh. Gant Arnaud e vez kinniget kuzulioù prizius ar gwinoniour. Nathalie hag Arnaud zo anezho daou zen tomm o c’halon. Se a vez santet a-dreuz lenn, gant niver al luc’hskeudennoù ma weler bugale ha krennarded warno paneveken.\nEvit Produet e Breizh e voe un avantur hag un enor.\nRak embann ul levr eus ar seurt-se a dalvez kalz labour. Ret eo kavout un troer barrek (Drian Bernier), un embanner, un mouller… Fier omp da gemer perzh e diorren ar brezhoneg war bep tachenn. Staliet eo Nathalie hag Arnaud e Breizh. Al levr a zo bet embannet gant Coop Breizh e Spezet, ha moullet gant aked bras gant OuestElio war porzh Brest. An daou embregerezh diwezhañ-se a zo ezel eus Produet e Breizh hag ezel eus hor Strollad labour Brezhoneg. Pep hini ac’hanomp, en avantur-se, en deus degaset e lod ha graet e seizh gwellañ. Best of Breizh e brezhoneg a zo bet ijinet, skrivet, troet, adlennet, skeudennaouet, maketennet, embannet, moullet, pleustret ha lipouzet amañ e Breizh… Evit ar pleustriñ hag al lipouzañ, emichañs e veajo al levr tro-dro d’ar voull-douar, evel just, rak « dre gement lec’h ma tremen an heol e tremen ur Breizhat », diouzh a lavare Katrina Siena… N’eus tamm douetañs ebet da gaout, m’he dije klevet anv eus Best of Breizh e brezhoneg, he dije graet un tamm distro evit dont da c’hourc’hemenniñ Nathalie hag Arnaud en o Liorzh lipous en Oriant !\n« Best of Breizh ! e brezhhoneg »\nNathalie Beauvais/ 176 pages/ 25 €\nLe livre Best of Breizh ! e brezhoneg : avis aux brittophones gourmands ! par Marie Anne Page le 19/02/2020


Alan Stewart Paton (Pietermaritzburg, 11 Genver 1903 - Durban, 12 Ebrel 1988) a oa ur skrivagner saoznek eus Suafrika hag a oa enebet ouzh an apartheid.\nEus ur familh saoznegerien e oa, eus Natal. Goude e studioù e teuas da vezañ kelenner. Etre 1935 ha 1949 e labouras en Diepkloof Reformatory, un ensavadur a zegemere felladennerien yaouank du. Degas a reas kemmoù er mont en-dro ha lezel ar re yaouank da vont er-maez p'o deveze un emzalc'h dereat.\nEr bloavezhioù 1940 e veajas e meur a vro dre Europa hag e Stadoù-Unanet Amerika, da c'houzout hiroc'h a-zivout ar skolioù er broioù-se ha war o c'hreizennoù evit ar felladennerien yaouank. Pa oa e Norvegia e stagas da sevel e romant kentañ, Cry, the Beloved Country hag a voe echuet gantañ e 1946 e San Francisco. Meur a levr all a savas war-lerc'h, er bloavezhioù 1950, 1960 ha 1970, hag arc'hant a c'hounezas ganto.\nE 1953 e voe unan eus ar re a savas Strollad frankizour Suafrika hag a oa a-enep lezennoù an apartheid lakaet war ar vro gant ar gouarnamant. Prezidant ar gostezenn-se e oa pa voe divodet gant ar gouarnamant e 1968, abalamour ma oa ur strollad digor d'an holl dud, pe liv bennak e ve o c'hroc'hen. Abalamour d'e vennozhioù e voe tennet e baseporzh digant Alan Paton e 1960 ha ne voe daskoret dezhañ nemet dek vloaz diwezhatoc'h.\n1948 Cry, The Beloved Country (savet ur film diwarnañ e 1951)\n1950, Lost in the Stars, gant Maxwell Anderson\n1965: Spono, gant Krishna Shah\n1969: Kontakio For You Departed\nAdtapet diwar « https://br.wikipedia.org/w/index.php?title=Alan_Paton&oldid=1962801 »


Dessins animés - Mystérieuses Cités d'Or (les) - Générique breton (Taiyo no Ko Esteban)\n"Version bretonne créée par l'association Dizale"\nAr c’hwezekvet kantved.\nDeus pevar c’horn Europa e loc’he kuit martoloded war listri-dre-lien\nbras-meurbet ’benn aloubiñ an Douar Nevez.\nC’hoant o doa da vevañ o huñvreoù ’n ur gavet lec’hioù nevez ha dianav d’an holl,\n’n ur glask dizoloiñ teñzorioù.\nGant piv ’ndeus ket bet huñvreet gant ar bedoù dindanzouar,\ngant ar morioù pell,\nmammennoù ar mojennoù ?\nPiv ’ndeus ket bet c’hoant da vezañ pinvidik,\ngoude bezañ baleet war hentoù an Andoù,\nheñchet gant an Heol e-kreizig-kreiz bro an Inkaed,\nbetek pinvidigezhioù hag istor\nar c’hêrioù aour kevrinus… ?\nO furchal en oabl, er bed holl\nKlask da hent ingal\nPiv ’raje ’vidout ’mod-all\n’Sambles gant da zaou vignon bras\nWar gein ar C’hondor bras\nE klaskez ar C’hêrioù Aour\nEsteban, Zia, Tao,\nar C’hêrioù Aour\nN’eus ket par dit er bed holl\nTroioù-kaer ’vo c’hoazh\nBravoc’h ’vit reoù dec’h c’hoazh…\nar C’hêrioù Aour.


Walter Auerbach - Wikipedia\nWalter Auerbach (22 a viz Gouere 1905 e Hamburg - 23 a viz Meurzh 1975 e Bonn) a oa ur politikour alaman, ezel eus SPD ha stourmer enepnazi.\nStudiañ a reas al lizhiri alamanek, an istor hag ar sokiologiezh e Hamburg, Freiburg hag e Köln. E zoktorelezh (anvet "Kazetennoù hag emskiant renkad") a dapas kaout e 1929. Ezel e voe eus SPD adalek 1926.\nEtre 1930 ha 1933 e labouras evel implijiad-pad en ur sindikad. D'an 2 a viz Mae 1933 e voe toullbac'het. Dont a reas a-benn da dec'hout kuit da Amsterdam d'ar 16 a viz Mae. Eno e labouras evel pennskrivagner ar servij "faskouriezh" e sekretouriezh veur Kevread etrebroadel labourerien an transportoù.\nE miz Here 1939 e tivroas d'ar Rouantelezh-Unanet gant e familh. Etre miz Here 1969 ha miz Ebrel 1972 e voe sekretour-stad e ministrerezh kevreadel al labour.\nWalter Auerbach e dielloù Friedrich-Ebert-Stiftung\nWalter Auerbach e-barzh Sozialistischen Mitteilungen, Friedrich-Ebert-Stiftung\nAdtapet diwar « https://br.wikipedia.org/w/index.php?title=Walter_Auerbach&oldid=1821454 »


Friedrich Wilhelm Heinrich Theodor Hosemann, ganet d'ar 24 a viz Gwengolo 1807 e Brandenburg an der Havel hag aet da Anaon d'ar 15 a viz Here 1875 e Berlin, oa oa ul livour, tresour ha ludresadenner a orin alaman.\nHosemann a oa mab un ofisour eus al Lu Prusian dre-se e fiñvas kalzig pa oa yaouank, betek an oad a 12 vloaz. Bez e voe o labourat en embregerezh skeudennaouiñ Arnz & Winckelmann e Düsseldorf. Goude-se e voe treser, paeet 200 Thaler bep bloaz. D'ar memes mare e klaske bezañ degemeret er Kunstakademie Düsseldorf (skol an arzoù-kaer).\nTennet eus Wien wie es ist gant Gross-Hoffinger\nEvit taolenniñ ar varzhoneg Die Heinzelmännchen gant Kopisch\nBerliner Eckensteher tennet eus Berlin wie es ist\nAdal Münchhausen levr gant Bürger\nAbadenn skeudennaouiñ adal al levr Berlin wie es ist\nAdtapet diwar « https://br.wikipedia.org/w/index.php?title=Theodor_Hosemann&oldid=1767862 »\nKemmoù diwezhañ degaset d'ar bajenn-mañ d'an 4 Gwe 2017, da 06:45.